Alam Quantum Bukan Alam Ghaib!

Merujuk kepada tulisan saudara Zamir Mohyedin pada 12 Julai yang lalu berkaitan dengan ‘quantum realm’ yang ditonjolkan dalam filem ‘Ant Man & The Wasp’, penulis berasa terpanggil untuk menjawab persoalan yang ditanya oleh mereka yang bertanya mengenai alam kuantum, yang kebanyakannya kelihatan seperti cuba mengaitkan alam kuantum yang ditonjolkan di dalam filem tersebut dengan alam ghaib, alam bunian atau alam mistik yang masyarakat Melayu yakini.

Menurut Prof. Scott Aaronson dalam bukunya Quantum Computing since Democritus, orang boleh mula mendekati fizik kuantum melalui dua cara – pertama adalah dengan memperkenalkan sejarah bagaimana fizik kuantum mula diadaptasi ke dalam sains moden. Sepertimana dalam tulisan saudara Zamir di pautan https://www.thepatriots.asia/max-planck-pengasas-fizik-kuantum/ , sejarah asal kewujudan fizik kuantum daripada permasalahan radiasi jasad hitam, kesan fotoelektrik dan bagaimana fizik kuantum membantu dalam menjelaskan fenomena-fenomena ini, fenomena yang tak mampu dijelaskan oleh fizik klasik.

Cara kedua bagaimana fizik kuantum boleh diperkenalkan adalah lebih kepada aspek praktikal menurut Prof. Aaronson adalah dengan memperkenalkan asas matematik yang membentuk fizik kuantum. Cabang ini adalah antara cara yang diadaptasi untuk mengajar pelajar jurusan fizik subjek-subjek dalam fizik kuantum, seperti mekanik kuantum dan solid state physics.

Konsep Realiti dalam Fizik Kuantum

Untuk orang yang baru sahajan mengenali Fizik Kuantum, adalah biasa bagi mereka untuk mendapat gambaran yang salah berkenaan Fizik Kuantum. Justeru, sebelum masuk ke dalam subtopik yang lebih berat, penulis ingin menekankan bahawa Fizik Kuantum adalah terhasil daripada pemerhatian manusia terhadap objek-objek berskala kecil, yang selalunya pada tahap molekul atau pada skala atomik, yang pastinya lebih kecil daripada saiz nyamuk.

Di dalam Fizik Kuantum, definasi realiti yang deterministik tidak muncul bagi ahli fizik. Maksud deterministik ini adalah sesuatu yang mampu diduga terjadi mengikut logik akal kita. Sebagai contoh, sekiranya kita melempar telur ke dinding, akal kita akan menyatakan bahawa telur tersebut akan pecah sekiranya kekuatan lemparan kita mencukupi. Hal ini, proses di mana kita melakukan sesuatu dan kita mengharapkan bahawa outputnya adalah sesuatu yang mampu kita ramal, adalah apa yang saintis rujuk sebagai deterministik.

Berbeza dengan konsep deterministik yang dibawa dalam Fizik Klasik, formulasi matematik yang dibina di dalam Fizik Kuantum bukanlah dalam bentuk deterministik, sebaliknya adalah dalam bentuk probabilistik. Probabilistik di sini, jika dirujuk kepada telur yang dibaling tadi, memberi makna bahawa apabila kita baling telur ke dinding, telur tersebut mungkin akan pecah, dan mungkin tidak akan pecah, bergantung kepada konsep kebarangkalian (probability).

Aspek probabilistik ini pada asal kemunculan Fizik Kuantum, telah ditentang oleh beberapa orang saintis terkemuka, antaranya Albert Einstein. Memetik kata-kata Einstein sendiri berkenaan aspek realiti yang dibawa oleh Fizik Kuantum,

[I can’t accept quantum mechanics because] “I like to think the moon is there even if I am not looking at it.”

Einstein kemudiannya terkenal sebagai antara watak utama yang menolak Fizik Kuantum, meskipun Einstein sendiri mengakui bahawa aspek matematik Fizik Kuantum adalah betul dan terpakai dalam banyak kajian-kajian sains. Antara kritikan utama Einstein sendiri, dan kini dikenali sebagai kata-kata terkenal di dalam Fizik Kuantum berbunyi “God does not play dice with the universe”, merujuk kepada aspek probabilistik Fizik Kuantum yang Einstein tidak percaya. Sehingga ke akhir hayatnya, Einstein masih terus mencuba untuk membina semula Fizik Kuantum dari kerangkan yang mampu memasukkan aspek realiti, sepertimana yang sering kita rasai dalam dunia biasa.

Kucing Schroedinger – Kucing yang Hidup dan Mati?!

Selain Einstein, Erwin Schroedinger, salah seorang pengasas utama Fizik Kuantum juga turut mengkritik aspek realiti dalam Fizik Kuantum, dalam bentuk Gedanken Experiment (Eksperimen Minda). Eksperimen ini boleh dijelaskan dalam bentuk yang berikut:

Memberi definasi terhadap sesuatu formulasi matematik bukanlah sesuatu yang baru. Menurut perspektif fizik, setiap model matematik yang dibina perlulah mempunyai maknanya yang tersendiri. Sebagai contoh sewaktu Newton membina formulasi Gravitinya, segala aspek matematik yang Newton bawa mempunyai nilai yang bertepatan dengan alam fizikal – dua jasad akan merasai tarikan antara satu sama lain.

Berbalik kepada kucing yang kita katakan tadi, saintis sehingga kini bercanggah pendapat mengenai interpretasi yang dibawa dalam Eksperimen Kucing Schroedinger tersebut. Sebahagian saintis pada zaman tersebut memegang teguh idea bahawa matematik yang dibawa oleh Fizik Kuantum adalah benar, dan aspek realiti tidak termaktub bagi Dunia Kuantum yang terbina, kerana kesemua formulasi matematik tersebut selari dengan eksperimen yang telah dibuat.

Antara saintis yang memegang pandangan bahawa Dunia Kuantum tidak memerlukan realiti sebagaimana Dunia Klasikal adalah Neils Bohr, seorang lagi pencipta Fizik Kuantum. Kedegilan Bohr dalam menambah aspek realiti juga telah melahirkan salah satu debat penting dalam falsafah sains, iaitu Debat Bohr-Einstein, di mana ia adalah debat di antara anti-realist (Bohr) dan realist (Einstein). Debat ini juga adalah penting kerana selepas debat ini berlangsung, kebanyakan falsafah baru mula diteroka bagi menerangkan aspek-aspek ganjil lain dalam Fizik Kuantum.

Tafsiran Pelbagai Dunia (Multiverse)

Selain tafsiran anti-realist, ramai lagi ahli sains dan falsafah yang cuba untuk menerangkan aspek Fizik Kuantum dalam kerangka realism, kerangka yang mampu kita fahami dan mampu menggambarkan alam semulajadi yang kita kenali, tanpa memasukkan aspek probabilistik kedalamnya. Antara tafsiran anti-realist lain yang terkenal adalah tafsiran pelbagai dunia (many world interpretation), yang diformulasikan oleh Hugh Everett pada tahun 1957.

Mengambil semula eksperimen Kucing Schroedinger tadi, sewaktu kotak tersebut dalam keadaan bergusut (entangled state/superposition state), kucing tersebut masih dilihat sebagai hidup dan mati. Namun begitu, apabila kita melakukan pemerhatian kepada sistem kotak tersebut, aspek kebarangkalian itu akan berpecah – menghasilkan cabang dunia baru: dunia di mana kucing tersebut hidup, dan satu lagi dunia di mana kucing tersebut mati.

Interpretasi bahawa dunia terpecah ini membawa kepada kelahiran multiverse – tafsiran di mana dunia ini sebenarnya wujud dalam keadaan yang teramat banyak (infinite universe/multiverse), dengan setiap pilihan yang kita buat akan mencambahkan lagi dunia-dunia baharu. Sebelum idea many world interpretation ini dibuat oleh Everett, Erwin Schroedinger turut mempunyai idea yang sama, dengan meletakkan amaran bahawa idea ini “seem lunatic”, kelihatan amat gila jika diteruskan. Interpretasi pelbagai dunia ini mendapat banyak sambutan, lebih-lebih lagi dalam bidang sains fiksyen, dengan watak seperti siri The Flash dan Doctor Strange mempunyai multiverse mereka sendiri.

Entanglement Itu Benar

Perkara yang menjadi tanda tanya bagi pembaca pastinya adalah dari aspek entanglement itu sendiri. Bagaimana sesuatu boleh hidup dan mati pada masa yang sama? Bagaimana sesuatu perkara yang berbeza, boleh wujud dalam masa yang sama?

Keadaan tergusut (entangled state) wujud dalam sistem kuantum sebenar, di mana spin elektron wujud dalam dua keadaan –  atas (up spin) dan bawah (down spin). Keadaan ketiga yang dipanggil keadaan bergusut (entangled state) terjadi apabila dua elektron dari satu sumber yang bergusut (up and down spin) wujud pada masa yang sama.

Fungsi entanglement ini kini digunapakai dalam bidang komputer, dengan saintis di International Business Machines (IBM) sedang membina sistem pengkomputeran kuantum universal, yang dipanggil sebagai IBM Q pada Mac 2017. Banyak aspek lain entanglement dan superposition yang ingin penulis ketengahkan, namun penulis mungkin memerlukan ruang penulisan yang lain, kerana topik ini amat berat.

Sebagai pandangan peribadi, penulis bersetuju dengan pendapat Einstein bahawa dunia Fizik Kuantum adalah antara dunia fizik yang masih belum lengkap. Asas matematik Kuantum yang dibina oleh tokoh-tokoh besar seperti Paul Dirac, David Hilbert dan von Neumann mempunyai pelbagai tafsiran berbeza yang dibina daripada kerangka yang sama.

Mungkin satu hari nanti ahli fizik akan mampu untuk membuat formulasi Fizik Kuantum yang elegant, yang memasukkan elemen realism, tanpa perlu perkaitan alam ghaib di dalamnya. Penulis juga ingin memetik kata-kata dari dua tokoh Fizik Kuantum – Neils Bohr dan Richard Feynman.

“If Quantum Mechanics hasn’t profoundly shocked you, you haven’t understood it yet.” – Neils Bohr

“I think I can safely say that nobody understands Quantum Mechanics.” – Richard Feynman

Rujukan:-

Scott Aaronson, (2013). Quantum Computing since Democritus. Cambridge University Press.

Vaidman, L. (2002, March 24). Many-Worlds Interpretation of Quantum Mechanics.

Matson, John. “What Is Quantum Mechanics Good for?”, Scientific American.

Einstein Quotes – http://quantumenigma.com/nutshell/notable-quotes-on-quantum-physics/

Schrödinger, Erwin (November 1935). “Die gegenwärtige Situation in der Quantenmechanik (The present situation in quantum mechanics)”. Naturwissenschaften. Translated by J. D. Trimmer(1980).

Everett, Hugh (1957). “Relative State Formulation of Quantum Mechanics”. Reviews of Modern Physics.

Quantum Computer – “IBM Announces Advances to IBM Quantum Systems & Ecosystem”. 10 November 2017.


Betul Ke Melayu Ini Sebuah Bangsa Pemalas?

Naratif tentang ‘Melayu malas’ telah banyak kali dicabar di dalam Mitos Peribumi Malas oleh Syed Hussein Alatas.

Malam ini aku petik satu darinya; tulisan beliau ada merujuk kepada Robert K. Merton (1969) di dalam Social Theory and Social Structure, Bab 1, “Manifest and Latent Functions”, New York Free Press yang menulis tentang bagaimana ‘Inggeris memperkecilkan hak dan peluang orang Melayu untuk mengusahakan getah ketika zaman kolonial’.

Akan tetapi, tuan-tuan putih kolonial ini bagaimanapun sanggup pula ketika itu untuk melabur sebanyak mungkin untuk urusan logistik, kapal laut untuk mengangkut pekerja-pekerja dari India, mengupah broker-broker, menanggung risiko bencana di laut, ancaman lanun dan merentas jarak pelayaran yang jauh semata-mata mahu membawa para pekerja dari India ini bekerja untuk mereka di Tanah Melayu.

Ini adalah perkara biasa untuk tuan-tuan ladang Inggeris ketika itu hinggakan pada tahun 1908, direkodkan ada sejumlah 43,515 orang buruh India di ladang-ladang getah di Negeri-negeri Melayu Bersekutu.

Sedangkan mereka boleh sahaja menggaji orang Melayu yang pastinya lebih murah, mudah dan ramai terdapat di Tanah Melayu, sedia untuk bekerja (atau diperhambakan).

Jadi, mengapa mereka tidak menggaji pekerja Melayu ketika itu?

Alasannya mudah, ia kerana mereka mahu mengekalkan industri getah dalam lingkungan kolonial Inggeris. Jika Melayu diajar atau dibiar bekerja di ladang mereka, lambat laun Melayu ini pasti berhasrat untuk mengusahakan getah sendiri.

Apabila Melayu asal di tanah sendiri mengerjakan getah, pastinya ia berpotensi mengancam monopoli getah oleh Inggeris di Tanah Melayu yang akan mengancam monopoli pasaran getah dunia.

Apabila tidak mampu memonopoli, Inggeris pastinya tidak dapat mengawal pengeluaran getah yang sejak awal rakus dikerjakan oleh mereka dan dikaut mewah labanya.

Ini sekaligus bakal mendatangkan ketidakstabilan harga getah yang kemudiannya pasti menjejaskan kempen kolonisasi Inggeris serta Empayar British secara keseluruhannya.

Ia pastinya akan menggagalkan pendekatan ‘Colonial Capitalisme’, iaitu satu pendekatan para kolonial memastikan kesinambungan kolonial, yang asalnya dibawa oleh empayar masing-masing mengawal hasil ekonomi, sosio budaya dan politik tanah jajahan mereka. Dalam kes ini, kesinambungan koloni British dan empayar mereka ke atas hasil bumi dan sosio budaya, politik Tanah Melayu.

Getah diperkenalkan di Tanah Melayu pada 1888 oleh H.N Ridley, dan ia antara sumber paling penting menjana letusan industri 2.0 seperti industri automotif di Eropah dan Amerika yang memerlukan getah untuk tayar selain kegunaan bidang industri yang lain.

Perlu difahamkan, ketika itu juga Empayar British masih lagi bersaing dengan Empayar Uthmaniyyah dan Empayar Belanda untuk masing-masing terus kekal relevan di dalam era pasca Napoleon.

Warga Inggeris dan Scotland (masih di dalam Empayar British) memaksa gelaran Tuan Besar dan Tuan Kecil untuk mereka selaku pemilik-pemilik ladang, kerana pada zaman tersebut, hanya tuan berkulit putih sahaja boleh memiliki atau menjawat jawatan di atas jawatan kerani pejabat. Ia adalah polisi perkauman yang bertujuan mengecilkan potensi Melayu dan lain-lain bangsa di Tanah Melayu ketika itu untuk lebih maju di dalam pekerjaan masing-masing.

British menguasai pengeluaran getah di Tanah Melayu sepanjang tempoh sejak getah diperkenalkan di Tanah Melayu sehinggalah beberapa tahun selepas Merdeka. Amalan pecah dan perintah yang mereka terapkan ketika mula menjajah Tanah Melayu mengesankan hingga hampir tiada pekerja Melayu di ladang-ladang getah seluruh negata ketika itu dan bekalan pekerja masih dari kalangan pekerja India yang dibawa dari India.

Perlu diingat, pekerja India ini juga tidaklah digaji dengan lumayan atau mereka memilih sendiri untuk datang ke Tanah Melayu pada ketika itu. Ianya kerana kesempitan hidup di India lebih menakutkan, malah ramai yang kebuluran. Inggeris bertuan di India dengan kejam dan zalim sekali.

Ini disampaikan sendiri oleh penulis dan ahli politik India, Sashi Tharoor di dalam bukunya bertajuk Inglorious Empire: What the British Did to India yang menulis bahawa pada 1900, persaingan antara empayar dan cabaran letusan industri dunia menurunkan hasil British di dalam ekonomi dunia sekitar 2% sahaja. Namun katanya Revolusi Industri British dibina atas keruntuhan industri pembuatan di India. Beliau juga menulis tentang kezaliman British yang berterusan ke atas masyarakat India tentang apa yang beliau gelar sebagai ‘British colonial holocaust’ di India.

Ternyata, ‘Capitalist Colonialism’ lebih mengesankan India dan rakyatnya di bawah penguasaan British.

Ia mengorbankan sehingga 35 juta rakyat India mati dalam kebuluran, kebanyakannya terkorban dalam polisi dan dasar penjajah British ke atas mereka.

Malah ketika ‘Kebuluran Bengal’ pada 1943, Perdana Menteri Winston Churchill bukan sahaja tidak mengendahkan rayuan bantuan kemanusiaan kepada India, malah mengarahkan kapal yang mengangkut beras keluar dari Bengal dengan alasan supaya ia dijadikan bekalan, ‘buffer stock’ bagi tentera Eropah dalam kempen Perang Dunia Kedua.

Sehingga ianya berakhir, kebuluran tersebut telah membunuh empat juta orang Bengali, apa yang Chruchill sebutkan sebagai kesilapan atas bahu India kerana ‘breeding like rabbits’ (membiak seperti arnab).

Di Tanah Melayu sebenarnya enggan dikerah dan diperah di tanah sendiri. Melayu ketika zaman kolonial ‘malas’ disuruh-suruh dan jelek dipaksa-paksa oleh orang asing untuk bekerja dan ‘dimiliki’ oleh tuan-tuan putih.

Sebenarnya, sikap keras kepala inilah yang membawa kepada terciptanya naratif ‘Melayu malas’ itu tadi sedangkan malas adalah sifat universal yang berpotensi wujud mana-mana manusia tanpa mengira ras dan bangsa.

Sekiranya Melayu semulajadi bersikap malas, masakan Melayu sudah lama rajin mengerjakan bidang sawah dan kebun masing-masing, belayar meredah ombak dan lautan untuk membawa pulang hasil selepas seharian malah berminggu-minggu di laut demi hasilnya. Malah lama sebelum penjajah tiba, melalui kerajinan inilah Melayu mampu mencapai puncak ketamadunan yang agung; Empayar Langkasuka, Empayar Srivijaya dan yang kita semua kenal sebagai Empayar Kesultanan Melayu Melaka

Ini belum dikira kerajinan dan ketelitian mengerjakan kerja kayu pertukangan logam dan besi menghasilkan senjata, hasil ukiran, fabrikasi logam dan tekstil.

Melayu terkenal dengan keanggunan di dalam anyaman, tekad halus dan tenunan juga kegigihan menghasilkan makanan, ubatan dari sumber alam semulajadi yang pastinya tidaklah datang tanpa kerajinan berusaha tanpa henti dan kegagalan yang mendorong Melayu untuk berusaha dengan lebih kuat lagi.

Sememangnya, Inggeris melalui pendekatan ‘Capitalist Colonialism’ mereka berulangkali menggunakan naratif ‘Melayu malas’ untuk mengelakkan Melayu dari bekerja di ladang-ladang mereka. Supaya terus mudah diperlekeh dan diperkecil, dinafikan hak atas tanah sendiri oleh orang lain.

Supaya Melayu jauh dari ladang getah milik mereka, dalam masa yang sama terus mengerah dan memerah India yang tiada pilihan, jauh dari tanah asalnya, mudah dikawal untuk akur pada arahan dan telunjuk mereka mengabdikan diri pada ketuanan Inggeris ketika itu.

Supaya ianya kekal menjadi kekang yang akhirnya menjadikan ada Melayu yang bahkan percaya sehingga kini mereka malas dan tidak mampu berdikari.

*Empat gambar pertama ialah empat siri komik bertajuk ‘What Is Colonialsm?’ karya Zig Zag, terbitan asal di dalam majalah Broken Pencil (2015)

Gambar terakhir pula ialah gambaran ‘Mercantilist Argument’ iaitu konsep bagaimana koloni yang dikuasai pedagang-pedagang dan pengusaha yang terdiri dari para kolonial bersatu untuk membawa kekayaan dan kemakmuram sumber dari segenap koloni demi kepentingan negara atau empayar. Ia memberi juatifikasi mengapa pengembangan kolonial penting untuk kesinambungan empayar ini. Karya oleh Philip Dorf, Ancient and Medieval History, Oxford Book Company


Dua Wanita Paling Berjasa Di Sisi Ramses II

Ramses II dianggap sebagai salah seorang firaun paling ternama dalam sejarah Mesir Purba. Namun siapa yang sangka, pemerintahannya yang unggul itu banyak berhutang jasa pada dua orang wanita setia yang sentiasa menemaninya di sisi, iaitu Tuya dan Nefertari; ibunda dan isteri pertama Ramses II.

Hayat mereka berdua memberi makna yang besar pada dirinya, m4ngk4tnya mereka pula membuatkan raja Mesir itu dirundung duka hingga sedikit-sebanyak menjejaskan pemerintahannya.

TUYA – IBUNDA MERANGKAP PENASIHAT RAMSES II

Tuya merupakan puteri kepada seorang pegawai t3nt3ra bernama Raia dan ibunya pula bernama Ruia, seorang pendeta wanita. Imej yang mengesahkan kewujudan beliau dapat dilihat pada m4k4mnya, QV80 yang terletak di Lembah Ratu-Ratu dan juga pada beberapa buah monumen dan ukiran relif. Kebiasaannya, beliau digambarkan berada di samping suami atau puteranya, seumpama tembok yang menyokong binaan sesebuah tugu.

Tuya banyak menuntut ilmu daripada Ratu Sitre, ibunda Seti, dan membesar sebagai seorang gadis yang cukup berpendidikan. Antara perkara yang dipelajarinya termasuklah ilmu bahasa, ilmu membaca, tradisi ritual, sistem keagamaan negara, sejarah bangsa, etika istana, dan kemahiran diplomasi.

Oleh kerana itu, ketika Seti ditabalkan sebagai firaun, Tuya sudah terlebih dahulu dipersiapkan untuk menyandang gelaran dan memainkan peranan sebagai Isteri Unggul Firaun.

Bersama suaminya, Tuya mendidik Ramses II dengan sebaik mungkin dan beliau terus menatang puteranya itu dengan penuh prihatin, walau setelah pemergian Seti. Asuhan dan bimbingan nasihat Tuya ternyata berkesan apabila Ramses II berjaya menempa nama sebagai firaun yang tersohor dalam sejarah Mesir Purba.

Pencapaian-pencapaian yang dikecapi oleh beliau kebanyakannya diabadikan menerusi pembinaan kuil monumental dan sebahagian monumen tersebut turut merekodkan nama Tuya sebagai ibunda yang banyak menumpahkan jasa kepada Ramses II.

Tatkala Tuya m4ngk4t pada tahun ke-22 pemerintahan Ramses, berlaku perubahan yang agak signifikan dalam pentadbiran empayar. Sebelum pemergian ibunya, dasar pemerintahan Ramses II banyak memiripi dasar Seti, cuma tentunya dengan jauh lebih baik.

Namun seiring peredaran waktu, Ramses kian menumpukan perhatian pada hal-ehwal dalaman dan tidak lagi melibatkan diri dalam kempen penaklvkan. Sejarahwan mengandaikan bahawa perubahan tersebut berlaku disebabkan oleh kem4ngk4tan ibunya, Tuya, yang banyak memberikan bimbingan kepada beliau.

NEFERTARI – CINTA HATI PERTAMA RAMSES II

Nefertari dan Ramses saling berkenalan pada usia yang sangat muda. Kisah cinta mereka berdua dianggap sebagai suatu yang di luar norma kebiasaan kerabat diraja. Menurut rekod sejarah, Nefertari mempunyai kaitan dengan dinasti Amarna dan bahkan berkongsi d4r4h yang sama dengan Nefertiti.

Tentu sekali, latar belakang sebegini mengindikasikan betapa beraninya Ramses untuk mencintai seorang puteri dari keluarga Akhenaten, keluarga yang dipandang sebagai reformis agama sekaligus seteru kepada para pendeta Amun.

Bersama Nefertari, Ramses mengecapi kehidupan bahagia dan makanya, pemergian isteri pertamanya itu memberi kesan yang mendalam pada beliau. Pada m4k4m Nefertari, terdapat satu inskripsi penuh emosi yang diukir atas titah perintah Ramses.

Prasasti tersebut memerihalkan dialog antara Nefertari dengan seorang dewi, sebagaimana berikut, “[…] Turunlah, hai ibunda Nut, depakan dirimu pada tubuhku supaya dikau dapat menempatkanku di celahan bintang-bintang abadi yang menyinari kewujudanmu, yang mana dengan demikian, aku tidak akan m4t1 […]”. Kemudian, seruan Nefertari itu disahut oleh si dewi, “[…] Aku depakan tubuhku pada tubuhmu hai puteriku, Osiris, isteri unggul si raja, ratu Dua Buana, Nefertari si kekasih Mut, atas nama Nut, Ra sendiri akan menyucikan kamu. Ibundamu Nut amat bersenang hati untuk memimpin tangan kamu menyusuri ufuk langit dan membawa kamu menemui dewa terulung.”

Nefertari menghembuskan nafas terakhirnya pada tahun ke-25 pemerintahan Ramses dan kedudukannya sebagai Isteri Unggul Firaun diambil-alih oleh Isetnofret. Walaupun pemergian cinta pertamanya itu amat meruntunkan hati beliau, Ramses tidaklah membiarkan kehidupannya diselubungi duka dan sepi.

Bersama Isetnofret dan gundik-gundiknya yang ramai, beliau dikurniakan lebih 200 orang anak. Sememangnya, pemerintahan Ramses II terus unggul walau sesudah kem4t1an Nefertari.

Namun, sejarahwan mendapati wujud perbezaan ketara dalam pemerintahan Ramses semasa era pra-kematian Nefertari dan pasca-kem4t1an Nefertari.  Tentu sekali, kehilangan dua orang wanita penting di sisi Ramses memberikan kesan yang besar pada diri dan pemerintahannya.

RUJUKAN:

Wu Mingren. (6 Oktober 2018). The Tatars: The Golden Horde, People from Hell, or Something Else? Ancient Origins.
https://www.ancient-origins.net/history-famous-people/tatars-0010804


Kereta Kebal Palsu Di Medan Perang

Apa kegunaan kereta kebal palsu berukuran sebenar di dalam peperangan yang sangat nyata? Sebenarnya ia amat berguna dalam mengganggu psikologi pihak lawan, itupun jika pihak musuh tertipu dan percaya apa yang dilihat itu adalah benar. Ideanya adalah seperti meletakan “orang-orang”, iaitu sesuatu benda yang mirip seperti manusia yang digunakan untuk menakutkan haiwan secara lazimnya burung daripada menghampiri kawasan sawah atau ladang.

Semasa Perang Dunia I, angkatan tentera bersekutu menggunakan versi kereta kebal British. Ia dibina dari rangka kayu dan ditutup dengan kain guni yang dicat. Trek kereta kebal pula tidak berfungsi dan hanya dipasang dengan roda yang tersembunyi disebalik model tersebut dan ditarik dari tempat ke tempat yang lain dengan menggunakan kuda. Kereta kebal palsu, yang mewakili model tentera bersekutu juga didapati telah dibina oleh pasukan tentera Jerman, walaupun mereka hanya membuatnya dalam jumlah yang sedikit. Ada kemungkinan mereka hanya menggunakanya dalam latihan sahaja, bukannya untuk mengaburi mata pihak bersekutu.

Kereta kebal palsu lebih banyak digunakan semasa Perang Dunia II. Unit terancang untuk menghasilkan ilusi penipuan ketenteraan telah ditubuhkan oleh perancang gagasan tentera bersekutu dan ia merupakan satu perkara yang baru: Unit ini berupaya melakukan kerja-kerja ilusi dan mudah bergerak dari satu kawasan ke kawasan yang lain khas untuk melakukan penipuan atau helah.

Semasa ditubuhkan, kekuatan unit ini berjumlah 1,100 orang. Prajurit dalam unit ini mampu meniru seperti kehadiran dua ‘Divisyen’ pasukan dipercayai menyamai sehingga 30,000 parajurit, dilengkapi ilusi kereta kebal lengkap dengan pasukan mengoperasi artileri seperti susunan taktikal yang sebenar. Ilusi ini secara helahnya dapat menghalang musuh daripada mengeksploitasi tempat yang lemah dengan membuat kawasan tersebut seolah-olah seperti sedaya-upaya dipertahankan. Taktikal penipuan ilusi ini juga dapat menjauhkan pasukan musuh dari tempat unit pasukan tentera sebenar merancang serangan.

Tentera bersekutu membentuk pasukan ini pada bulan Januari 1944 dan diberi gelaran sebagai pasukan Ghost Army ataupun Tentera Hantu. Ghost Army mula aktif selepas peristiwa peperangan yang digelar D-Day. Cara mereka berperang adalah dengan 3 jenis modus operandi iaitu dengan menipu musuh dari segi: visual, pancaran sonar dan hebahan radio. Penipuan visual ini dikendalikan oleh Batalion Kejuruteraan yang dinamakan ‘603rd Camouflage Engineering Battalion’. Ghost Army ini dibentuk untuk melakukan penyamaran berskala besar, ia dianggotai oleh seniman muda, arkitek dan pereka seni. Mereka diberi peluang mengembangkan bakat seni mereka kepada sesuatu yang berlainan.

Walaupun begitu pasukan Jerman juga mempunyai skuad ilusi mereka sendiri. Juga ditugaskan untuk mengkaburi pandangan risikan dari udara oleh pihak perikatan. Pasukan ketenteraan Jepun juga didapati pernah menggunakan helah yang sama di Okinawa sewaktu penghujung perang dunia-2. Pasukan tentera ilusi ini atau Ghost Army juga dapat mengkucar-kacirkan perancang ketenteraan dari kedua-dua belah pihak. Helah dalam peperangan bukan lagi menjadi rahsia dalam taktikal peperangan.

Dengan situasi Pasukan Keselamatan Malaysia sekarang ini yang diberitakan bahawa tidak mendapat peruntukan yang sepatutnya, adakah pasukan ‘Ghost Army’ perlu ditubuhkan untuk mengawal sempadan negara yang luas?

RUJUKAN:1. Ghost Army: The Inflatable Tanks That Fooled Hitler. https://www.theatlantic.com/technology/archive/2013/05/ghost-army-the-inflatable-tanks-that-fooled-hitler/276137/

2.  The inflatable dummy tanks of battlefields, 1918-1945. https://rarehistoricalphotos.com/inflatable-dummy-tanks-1918-1945/ Photo credit: US National Archives/Bundesarchiv/Getty Images)


Hubungan Antara Turki-Armenia Kembali Bertaut?

Sebut saja nama Turki dan Armenia, isu pembunuhan beramai-ramai etnik Armenia semasa era Turki Uthmaniyyah sentiasa timbul terutama dalam kalangan diaspora Armenia di luar negara. Tetapi siapa sangka sejak kebelakangan ini, kedua-dua negara sedang berusaha menormalisasikan hubungan luar mereka. Jika ini berjaya direalisasikan, maka ia merupakan sesuatu yang berjaya direalisasikan dalam tempoh 30 tahun.

Tidak ramai tahu pada awalnya, hubungan Turki-Armenia bermula dengan baik. Selepas Armenia keluar dari Kesatuan Soviet pada tahun 1991, Turki merupakan negara terawal yang mengiktiraf negara baru di Caucasus itu. Tetapi proses tersebut terhenti pada 1993 selepas Yerevan merampas wilayah Azerbaijan, Nagorno-Karabakh. Situasi ini tidak dibantu dengan isu pembunuhan beramai-ramai 1915 dengan Turki enggan mengakui apa yang berlaku pada tahun tersebut.

Tetapi kini, semua itu sudah berubah. Ironinya, hubungan Ankara-Yerevan mula dijalin semula selepas sebahagian besar Nagorno-Karabakh jatuh ke tangan Azerbaijan pada tahun lepas. Usaha mereka disokong oleh teknologi persenjataan yang dibekalkan Turki termasuk dron. Bagi seorang pegawai Turki yang enggan dikenali, ia merupakan satu perkembangan yang mengejutkan.

Begitupun, beliau percaya usaha normalisasi ini didorong oleh mandat kuat yang diperoleh Perdana Menteri Armenia, Nikol Pashinyan pada Jun lepas dan popularitinya dalam kalangan rakyat. Ini menunjukkan warga Armenia bersikap terbuka terhadap inisiatif ini.

Sebelum ini, Pashinyan beberapa kali pernah menyatakan minat untuk membuka semula pintu sempadan Armenia-Turki dan memulakan proses normalisasi. Pada musim panas lepas, Ankara cuba melaksanakan beberapa inisiatif sebagai menyambut saranan beliau. Bagaimanapun, usaha tersebut gagal dipercayai disabotaj oleh Baku yang merasakan mereka tidak dirujuk berkenaan hal ini.

Enggan membiarkan proses ini disabotaj lagi, Ankara berunding terlebih dahulu dengan Azerbaijan. Akhirnya, pada musim luruh lepas, Presiden Recep Tayyip Erdogan mencadangkan penubuhan platform 3+3 membabitkan Turki, Armenia, Azerbaijan, Iran, Rusia dan Georgia dengan tujuan membina semula hubungan negara rantau Caucasus.

Sebenarnya, hubungan kedua-dua negara cuba dinormalisasikan menerusi siri rundingan dan perbincangan pada tahun 2009. Malah, ia sampai ke satu tahap Armenia dan Turki bersetuju membentuk satu suruhanjaya khas untuk menyiasat tragedi pembunuhan beramai-ramai 1915. Tetapi ia gagal selepas Azerbaijan mengugut menghentikan perjanjian tenaga yang dimeterai dengan Ankara.

Hari ini, usaha normalisasi Turki-Armenia bersifat perlahan dan satu langkah pada satu-satu masa. Buat masa ini, fokus kedua-dua negara ialah mengadakan hubungan diplomatik formal dan membuka semula pintu sempadan. Beberapa minggu lepas, Menteri Luar Turki Mevlut Cavusoglu mengumumkan kedua-dua negara bersetuju melantik duta khas dan membuka semula penerbangan antara kedua-dua negara.

Bagi beberapa pegawai kerajaan Turki yang enggan dikenali, langkah ini dilihat dapat menjamin keselamatan dan kestabilan di rantau Caucasus. Selain itu, ia dijangka bakal membuka banyak peluang pekerjaan dan merancakkan aktiviti ekonomi terutama di bandar-bandar sempadan kedua-dua negara. Mereka percaya langkah ini akan turut menguntungkan Iran dan Georgia. Secara tidak langsung, ia dianggap satu kejayaan kepada dasar luar Turki selepas berdepan masalah ekonomi dan politik domestik selama berbulan-bulan lamanya.

Cuma satu-satunya halangan kepada usaha normalisasi ini ialah Azerbaijan. Menurut pengarah Pusat Kajian Wilayah yang berpangkalan di Yerevan, Richard Giragosian, tidak diketahui berapa lama Baku akan bertolak ansur dengan usaha ini. Ini disebabkan oleh ketidaktentuan hubungan antara kedua-dua negara terutama berkenaan Nagorno-Karabakh.

Tetapi Azerbaijan kini harus berwaspada dengan sebarang tindakan mereka. Dengan Turki dan Rusia memantau proses perjanjian damai kedua-dua negara, sebarang langkah terburu-buru akan mengundang padah kepada Baku. Ini kerana proses damai Armenia-Azerbaijan dijangka mempengaruhi proses normalisasi Turki-Armenia.

Kehendak Baku ialah perjanjian damai 2020 yang diatur oleh Rusia dan Turki dipatuhi oleh kedua-dua negara. Ini termasuk pembentukan koridor darat antara Baku dengan Nakhchivan melalui Armenia. Koridor darat ini diharap dapat membuka laluan ke negara-negara Asia Tengah dan republik-republik Turki di sebelah timur. Dengan kelebihan ekonomi dilihat menguntungkan Turki dan Armenia, normalisasi dijangka tidak berdepan masalah berikutan pengalaman mereka daripada usaha 2009.

RUJUKAN

Soylu. R. (2021, 24 Disember). Turkish-Armenian normalisation gathers pace as Ankara expects gradual success. Middle East Eye.

Sumber gambar: AFP


Surat Temenggung Daeng Ibrahim Kepada Napoleon III

Napoleon III menerima sepucuk surat yang begitu menarik daripada Singapura. Bertarikh 12 April 1857, surat tersebut ditulis tangan seorang Islam pada 17 Syaaban 1273 H.

Temenggung Daeng Ibrahim kirimkan surat yang ditulis dengan dakwat emas yang bertatahkan pujian kepada Maharaja Napoleon III. Bersama surat ini diturut serta hadiah persenjataan Melayu.

Temenggung tak membuat sebarang permohonan kepada pihak Perancis. Namun baginda menyimpan pandangan yang tinggi tentang Napoléon III atas hubungan rapat Perancis bersama British.

Disebabkan itulah Temenggung Johor menggunakan ayat khusus bagi menerangkan isi hatinya tentang persahabatan Perancis dan British:

“Bertambahlah kakuatan antara kedua pihak tiadalah siapa bangsa yang boleh bandingannya selagi ada perkitaran bulan dan matahari.”

Bermakna selagi Bulan dan Matahari bergerak, (pakatan ini wujud) takde negara lain boleh tewaskan kekuatan Perancis dan British.

Dalam hal ini, kekayaan Johor terbukti secara tersendiri. Surat tersebut diberikan kepada Charles de Montigny. Tetapi tulisannya menggunakan dakwat emas (bukan warna emas; sebaliknya emas tulen untuk catatan diraja).

Selain daripada kekayaan harta, surat tersebut mendedahkan kemahiran seni dalam Kesultanan Johor. Jika negeri tersebut miskin, tentu sekali surat berdakwat biasa akan digunakan.

Temenggung Daeng Ibrahim mangkat pada 31 Januari 1862 di Istana Lama, Singapura. Baginda digantikan puteranya bernama Abu Bakar yang dimasyhurkan sebagai Sultan Abu Bakar al-Khalil pada tahun 1862.

Sultan Abu Bakar sangat berpengaruh dari segi diplomasi dan gemar mengembara sehingga tiba di England pada tahun 1866 (serta bersahabat dengan Ratu Victoria) dimana persahabatan tersebut memainkan peranan dalam pemerintahan baginda di Johor.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU. Cepat klik dekat https://bit.ly/40FLVup


Membedah Bahasa Simlish Dalam Game The Sims

Boleh dikatakan hampir semua orang terutamanya golongan belia mempunyai
kegemarannya masing-masing untuk mengisi masa lapang. Bermain permainan video
ataupun kita lebih kenali sebagai “Video Games” adalah antara kegiatan yang
sangat digemari oleh mereka. Pada hari ini, terdapat banyak syarikat yang
menawarkan pelbagai jenis genre dalam Permainan Video seperti Penembak Orang
Pertama (First Person Shooter), Rancangan Waktu Sebenar (Real Time Strategy)
dan sebagainya.

Electronics Arts Incorporated ataupun singkatannya EA adalah antara nama syarikat permainan video yang dikenali oleh pihak yang berkenaan. EA adalah sebuah syarikat permainan video yang beribu pejabat di Redwood City, California, Amerika Syarikat.  Syarikat tersebut ditubuhkan pada 27 Mei 1982 oleh seorang pekerja Apple, Trips Hawkins. Sejak penubuhannya, pelbagai permainan video telah berjaya dihasilkan seperti “Starwars Rise of Power”, “Plants VS Zombies”, “APEX Legend”, “Battlefield V”, “The Sims” dan sebagainya.

The Sims iaitu sebuah pemainan video yang bercorakkan simulasi kehidupan telah dicipta oleh Maxis lalu diterbitkan oleh EA. Maxis yang dimaksudkan bukanlah nama sebuah syarikat komunikasi Malaysia tetapi nama anak syarikat EA. Apa yang menarik perhatian penulis artikel ini mengenai The Sims adalah penggunaan bahasanya. Bahasa yang dituturkan dalam watak The Sims adalah Bahasa Simlish.

Bahasa Simlish adalah bahasa fiksyen dalam siri permainan video The Sims. Bahasa tersebut telah dicipta oleh seorang pereka permainan iaitu William Ralph Wright pada tahun 1996. Sebagai seorang pereka, beliau tahu yang permainan video memerlukan perbualan untuk menyampaikan sesuatu tujuan. Wright membuat keputusan untuk mencipta bahasa Simlish kerana berpendapat bahasa sedia ada seperti Inggeris akan menyebabkan pengulangan. Secara dasarnya, Simlish diperbuat daripada gibberish iaitu ucapan bunyi yang bukannya perkataan sebenar.

Sistem tulisan adalah aspek yang dapat diperhatikan oleh penulis artikel ini. Kelihatannya bahasa Simlish menggunakan sistem Alphabet. Alphabet adalah set huruf yang mewakili bunyi. Bahasa Simlish mempunyai dua puluh enam huruf iaitu Aa, Bb, Cc, Dd, Ee, Ff, Gg, Hh, Ii, Jj, Kk, Ll, Mm, Nn, Oo, Pp, Qq, Rr, Ss, Tt, Uu, Vv, Ww, Xx, Yy dan Zz. Setiap huruf tersebut sama ada huruf besar (Upper Case) ataupun huruf kecil (Lower Case) mempunyai bentuknya yang tersendiri. Kepada sesiapa yang berminat untuk mempelajari Bahasa Simlish, anda perlu menghafal lima puluh dua (52) bentuk.

Tatabahasa adalah aspek yang dapat diperhatikan oleh penulis artikel ini. Untuk pengetahuan semua, bahasa fiksyen ini tiada tatabahasa serta set hukum, prinsip dan proses dalam struktur ayat. Kebanyakan ayat Simlish yang ditemui dalam pelbagai laman sesawang adalah tidak rasmi.

Homonim adalah aspek yang dapat diperhatikan oleh penulis artikel ini. Homonim adalah perkataan yang mempunyai ejaan dan sebutan yang sama tetapi mempunyai makna yang berbeza. Perkataan dalam Simlish yang mempunyai homonim adalah “Chumcha!”. Perkataan tersebut membawa dua maksud iaitu “Piza” dan “Makanan Cina”.

Dwigraf adalah aspek yang dapat diperhatikan oleh penulis artikel ini. Dwigraf adalah gabungan dua huruf untuk menghasilkan satu bunyi. Perhatikan ayat “Benzi Chibna looble bazebnu gweb.” dalam Simlish yang bermaksud “Tiada yang mustahil jika percaya”. Anda nampak perkataan “Gweb”? Perkataan tersebut mengandungi satu dwigraf iaitu “gw”. Dwigraf tersebut adalah gabungan daripada huruf “g” dan “w”.

Fonetik adalah aspek yang dapat diperhatikan oleh penulis artikel ini. Fonetik adalah cabang bahasa yang mengkaji bunyi ucapan manusia. Perhatikan ayat “Benzi Chibna looble bazebnu gweb.” dalam Simlish yang bermaksud “Tiada yang mustahil jika percaya”. Berdasarkan pendengaran penulis, perkataan “gweb” diwakili dengan [gwed]. Dalam bidang bahasa, bunyi [gw] dikenali sebagai “labialised voiced velar stop”. Cara untuk menghasilkan bunyi tersebut adalah dengan meletakkan tengah lidah ke bahagian tengah lelangit lalu kecilkan bibir sambil menahan nafas untuk seketika dan kemudiannya melepaskan udara melalui mulut.

Akhir sekali, Onomatopoeia adalah aspek yang dapat diperhatikan oleh penulis artikel ini. Onomatopoeia secara ringkasnya adalah kata nama mahupun kata kerja yang berasal daripada bunyi sekeliling. Contoh perkataan dalam Simlish yang mengandungi aspek berkenaan adalah “woofum”, “sherb” dan “minicule” yang masing-masing bermaksud “anjing”, “ular” dan “kucing”.  Perkataan “woofum” dan “minicule” masing-masing berasal daripada bunyi anjing menyalak dan kucing mengiau manakala “sherb” daripada geseran ular di atas rumput ketika merayap.

Kesimpulannya, itu adalah antara pengenalan mengenai Bahasa Simlish. Penulis artikel ini cuba sedaya upaya untuk mencari unsur yang terdapat dalam bahasa itu. Walaupun kewujudan bahasa tersebut tidak rasmi, namun banyak video dalam pelbagai laman sesawang telah memberikan tunjuk ajar tentang cara mempelajari Simlish. Malah, kaki pemainan video terutamanya siri The Sims berjaya menghafal sehingga fasih dalam bahasa tersebut.

RUJUKAN:

EA. Retrieved November 15, 2019 from https://www.ea.com/games/base-games

Retrieved November 15, 2019 from

Sound Words: Examples of Onomatopoeia.
Retrieved November 15, 2019 from https://examples.yourdictionary.com/5-examples-of-onomatopoeia.html

What is a Digraph. Retrieved November 15, 2019
from https://www.theschoolrun.com/What-is-a-digraph

Examples of Homonyms. Retrieved November 15,
2019 from https://examples.yourdictionary.com/examples-of-homonyms.html

10 Things Most People Don’t Know About Simlish.
Retrieved November 15, 2019 from https://www.thegamer.com/the-sims-simlish-facts/?fbclid=IwAR1qTTbZXzPCQNiAIrdkHZtXA8IH2BHtuHBF7X-OvQsK9pwDkyr85NM1Jc4

Back to School: Simlish! | How to Speak
Simlish. Retrieved November 15, 2019 from https://www.youtube.com/watch?v=NadDmcwUIJc&feature=youtu.be&fbclid=IwAR2wAVxBQSnBUh-a394ognprWrXGnhnILu1ykSSmk7nDundeevAjSR5X-wA

Learn how to write in Simlish. Retrieved
November 15, 2019 from https://learnsimlish.blogspot.com/2012/08/simlish-alphabet-list.html?m=1&fbclid=IwAR1OCuWX3GvS1amEwPtCJavAkZBReNvjlfcdujm7ozWUlw7IDWVQNRT5mqc

A systematic examination of gibberish in a
multilingual schizophrenic patient. Retrieved November 15, 2019 from http://las.sagepub.com/cgi/content/abstract/2/1/1

Video Games Genres By Shan Ray in Hacker Noon.
Retrieved November 15, 2019 from https://hackernoon.com/video-game-genres-d0dfc5366b10

Are video games considered a hobby?. Retrieved
November 15, 2019 from https://www.quora.com/Are-video-games-considered-a-hobby


Sambutan Hari Malaysia 16 September Di Mesir

16 September merupakan satu hari bersejarah buat semua rakyat Malaysia pada setiap tahun. Ini kerana pada tarikh tersebut atau secara tepatnya bermula pada 16 September 1963, terbentuknya Persekutuan Malaysia dengan penambahan negeri Singapura, Sabah dan Sarawak dan Persekutuan Tanah Melayu membentuk Malaysia. Walau bagaimanapun, sebagaimana yang kita maklum Singapura telah keluar daripada menjadi sebahagian negeri Malaysia pada tahun 1965. Sambutan hari pembentukan Malaysia pada tahun 1963 disambut dengan meriah bukan sahaja di tanah air, bahkan turut disambut oleh pelajar-pelajar Malaysia di luar negara terutamanya di Mesir.

Sebenarnya terdapat sebuah persatuan pelajar Melayu di Kaherah, Mesir yang telah lama menyatukan pelajar-pelajar Melayu dari Tanah Melayu, Singapura, Sabah, Sarawak dan Brunei, bahkan sebelum kemerdekaan Tanah Melayu lagi pada tahun 1957. Persatuan tersebut ialah Persekutuan Melayu Mesir (PMM) yang sehingga tahun 2015 dikenali sebagai Persekutuan Melayu Republik Arab Mesir (PMRAM). Dari tahun 1952 (atau secara rasminya bermula pada tahun 1956) sehingga tahun 1964, persatuan tersebut dikenali sebagai Persekutuan Melayu Mesir (PMM). Sejarah PMRAM boleh dijejaki seawal tahun 1930 lagi dan merupakan persatuan pelajar Melayu dari Tanah Melayu dan Malaysia yang tertua di Mesir. Terdapat ramai tokoh-tokoh ulama, cendikiawan dan tokoh politik tanah air, Singapura dan Brunei lulusan Mesir yang pernah menganggotai dan memimpin persatuan tersebut terutamanya sekitar tahun 1940-an sehingga tahun 1970-an.

Pada tahun 1963, PMM diketuai oleh Yang Dipertua Abu Bakar bin Hj. Muhammad. Ketika itu, bilangan anggota PMM adalah seramai 203 orang. Sekitar tahun 1958 sehingga awal tahun 1960-an, Mesir dikenali dengan nama rasminya, Republik Arab Bersatu (UAR).

Majalah Warta PMM, iaitu majalah rasmi PMM, keluaran 1 September 1962 ada mewar-warkan berita dari Tanah Melayu mengenai pembentukan Malaysia yang akan berlaku pada tahun berikutnya. Berita tersebut menyatakan bahawa empat negeri dari rantau Alam Melayu (Singapura, Borneo Utara (Sabah), Sarawak dan Brunei) akan bergabung dengan Persekutuan Tanah Melayu dan membentuk sebuah negara persekutuan yang baharu. Pengarang Majalah Warta PMM menyatakan bahawa PMM merupakan contoh yang terbaik dalam usaha penggabungan kelima-lima negeri Melayu tersebut kerana persatuan tersebut telah lama dianggotai oleh pelajar Melayu daripada keempat-empat negeri yang akan digabungkan tersebut. Walau bagaimanapun, sebagaimana yang kita maklum, pada saat-saat akhir, Brunei menarik diri daripada menyertai Persekutuan Malaysia. Akan tetapi, ketika itu, PMM tetap mengekalkan keanggotaan pelajar Melayu dari Brunei, bahkan Mohammad Zain bin Serudin (Pehin Jawatan Luar Pekerma Raja Dato’ Seri Utama Dr.; Menteri Hal Ehwal Agama Brunei yang pertama), seorang pelajar Melayu dari Brunei dilantik sebagai Ketua Badan Penerangan PMM ketika itu selama dua tahun berturut-turut iaitu pada tahun 1962 dan 1963. Muhammad Kamil bin Fadhlullah Suhaimi (seorang tokoh ulama dan peguam Singapura), seorang pelajar Melayu dari Singapura pula sering dilantik menganggotai ahli jawatankuasa tertinggi PMM iaitu Badan Pengurus PMM.

Sambutan ulang tahun Hari Kemerdekaan Persekutuan Tanah Melayu di tanah air pada tahun 1963 terpaksa ditangguhkan kerana sambutan tersebut hendak disambut serentak bersama sambutan Hari Malaysia pada 16 September 1963. Ini kerana pada asalnya sambutan ulang tahun Hari Kemerdekaan Persekutuan Tanah Melayu yang keenam dirancang akan disambut sekali dengan sambutan Hari Malaysia pada 31 Ogos 1963. Oleh sebab kerajaan Persekutuan Tanah Melayu masih menunggu persetujuan daripada Presiden Filipina, Diosdado Macapagal yang menuntut Borneo Utara (Sabah), maka kedua-dua sambutan tersebut terpaksa ditangguhkan pada 16 September 1963. Penangguhan tersebut juga memberi masa kepada kumpulan wakil Pertubuhan Bangsa-Bangsa Bersatu (PBB) menyempurnakan tugasan mereka dalam menyelidik hasrat dan pandangan rakyat Borneo Utara dan Sarawak berkenaan rancangan penubuhan negara Malaysia.

Badan Pengurus PMM juga mengambil tindakan yang sama apabila mereka membuat keputusan untuk menangguhkan kedua-dua sambutan tersebut. Walau bagaimanapun, menerusi majalah Warta PMM, Badan Pengurus PMM turut menyampaikan ucapan selamat menyambut hari kelahiran negara Malaysia kepada pembaca. PMM juga ada mengirim kawat telegram ucapan tahniah kepada Tunku Abdul Rahman Putra al-Haj di atas perlantikan beliau sebagai Perdana Menteri Malaysia yang pertama.

Pada 14 Oktober 1963, akhbar Berita Harian di tanah air telah melaporkan berita bahawa PMM telah mengadakan majlis Malam Malaysia sempena sambutan hari pembentukan Persekutuan Malaysia yang dihadiri oleh pegawai-pegawai kerajaan UAR dan wakil-wakil dari persatuan pelajar Asia dan Afrika. Program majlis tersebut diisi dengan ucapan daripada setiap perwakilan, persembahan nyanyian, tarian, pencak silat dan lakonan teater drama ‘Panglima Hitam’ karya Harun Aminurrasyid yang dilakonkan dalam bahasa Arab. Persembahan teater yang berunsur kepahlawanan tersebut dapat memaparkan kepada rakyat asing di UAR mengenai kehebatan orang Melayu. Tambahan pula teater tersebut yang dipersembahkan di Panggung Mohammed Farid di Kaherah mudah difahami oleh rakyat tempatan di UAR kerana dilakonkan dalam bahasa Arab.

Sempena sambutan Hari Malaysia tersebut juga, Badan Sukan dan Perkelahan PMM telah menganjurkan Kejohanan Piala Malaysia untuk merebut gelaran juara bagi perlawanan bola sepak, badminton dan ping pong. Kejohanan tersebut bertaraf antarabangsa apabila sambutannya begitu menggalakkan dengan penyertaan ramai pelajar daripada pelbagai negara Asia dan Afrika di Kaherah yang mewakili persatuan dan negara  masing-masing seperti wakil daripada Ghana, Thailand, Eritrea, Somalia, Sierra Leone dan Nadi al-Wafidin (kelab pelajar-pelajar asing). PMM sendiri mewakili Malaysia dalam ketiga-tiga perlawanan tersebut.

Keputusan akhir daripada ketiga-tiga perlawanan tersebut ialah pasukan bola sepak dan badminton PMM telah berjaya menjuarai kedua-dua perlawanan tersebut tetapi perlawanan ping pong telah dijuarai oleh pasukan Somalia. Untuk perlawanan bola sepak, pasukan PMM telah berjaya mengalahkan pasukan Ghana dalam perlawanan akhir dengan keputusan 3-2. Untuk perlawanan badminton pula, pasukan PMM telah berjaya mengalahkan pasukan Thailand dengan mudah dalam perlawanan akhir apabila pasukan PMM membenam mereka dengan mata 5-0 dalam dua perlawanan perseorangan dan tiga perlawanan beregu. Bagi perlawanan ping pong, pasukan Somalia berjaya memenangi perlawanan tersebut setelah berjaya mengalahkan pasukan PMM dalam perlawanan akhir.

Sambutan Hari Malaysia dan ulang tahun kemerdekaan negara di Kaherah, Mesir pada tahun 1963 menunjukkan kesetiaan dan sokongan tidak berbelah bahagi pelajar-pelajar Malaysia di Mesir kepada tanah air mereka. Malah, PMM sebenarnya telah lama menyatukan pelajar-pelajar Melayu dari semua negeri Malaysia di Mesir jauh sebelum kemerdekaan Tanah Melayu lagi. Setakat ini, penulis dapati tiada sebuah persatuan pelajar Melayu Malaysia luar negara yang ditubuhkan sebelum merdeka seperti Malay Society of Great Britain atau Kesatuan Melayu United Kingdom (1928) dan Persatuan Pelajar Melayu Malaya di India (1948) yang membuka keanggotaannya kepada pelajar-pelajar Melayu dari semua negeri yang akan membentuk Persekutuan Malaysia sebelum tahun 1963 melainkan PMM.

Melalui laporan-laporan akhbar berkenaan sambutan Hari Malaysia yang diadakan oleh PMM di Mesir tersebut membuktikan bahawa PMM sebagai sebuah badan perwakilan pelajar Malaysia yang belajar dan menetap di Mesir giat memperkenalkan sejarah dan kebudayaan rakyat Malaysia kepada rakyat Mesir, malah persembahan teater dipersembahkan dalam bahasa rakyat tempatan supaya mereka dalam memahami dan menghayatinya. Perlawanan sukan yang boleh dikategorikan sebagai perlawanan antarabangsa anjuran PMM memeriahkan lagi sambutan tersebut. Tambahan pula, kemenangan pasukan PMM yang mewakili Malaysia dalam dua daripada tiga jenis sukan yang dipertandingan membuktikan kesepaduan dan kerjasama yang cemerlang dalam kalangan anggota PMM.

(PERHATIAN: Isi artikel ini diambil, diolah dan diringkaskan daripada Disertasi Sarjana penulis sendiri.)

SUMBER RUJUKAN

Muhammad Hafiz Samsudin, “Peranan dan Sumbangan Persekutuan Melayu Mesir (PMM), 1956-2000.,” Disertasi Sarjana (MA.) seliaan Dr. Abu Hanifah Haris, Jabatan Sejarah, Fakulti Sastera dan Sains Sosial, Universiti Malaya, 2016.

SP 142/9, Warta Persekutuan Melayu Mesir.


Yayasan Tabung Haji

17 Mei 2016 menjadi titik bersejarah buat Yayasan Tabung Haji kerana telah diperbadankan oleh Suruhanjaya Syarikat Malaysia (SSM) di bawah Akta Syarikat 1965 sebagai ‘Syarikat Berhad Menurut Jaminan’ atau “Company Limited By Guarantee” yang tidak mempunyai saham.

Penubuhan Yayasan Tabung Haji ini bermula dengan rasa tanggungjawab untuk memainkan peranan lebih besar dalam pembangunan dan kesejahteraan rakyat kepada umat Islam melalui program Corporate Social Responsibility (CSR). Sekaligus Yayasan tabung Haji seakan menyahut seruan Kerajaan di mana YAB Perdana Menteri berharap agak pihak korporat dan bersama sama dalam aktiviti social.

Berbeza dengan Tabung Haji, Yayasan Tabung Haji akan ditadbir secara berasingan oleh Lembaga Pemegang Amanahnya sendiri bagi memastikan semua aktiviti aktiviti CSR mereka dijalankan dengan teratur dan berkesan. Contoh aktiviti CSR yang dijalankan oleh mereka ialah memberikan bantuan atau sumbangan kepada mangsa bencana alam.

Terdapat beberapa objektif penubuhan Yayasan Tabung Haji ini.
•	Untuk mentadbir dan menguruskan dengan berkesan serta bersistematik dana yang diperuntukkan oleh TH dan anak syarikat bagi tujuan biasiswa yang akan ditawarkan kepada anak-anak anggota, anggota di anak syarikat TH dan pesara TH yang layak serta program atau kegiatan berkaitan pendidikan.

•	Untuk menggalakkan kajian dalam bidang Pendidikan Islam, Perbankan Islam, perubatan dan lain-lain cabang perundangan Syariah yang akan memberi faedah kepada rakyat Malaysia dan masyarakat global.

Dana pertama yang diperolehi oleh Yayasan Tabung Haji ialah berjumlah RM 5 Juta setahun untuk fasa pertama dimana diserahkan sendiri oleh Tabung Haji bertujuan untuk program biasiswa dan pendidikan.

Selepas mendapat kelulusan YB Menteri, Kementerian Kewangan dan Lembaga Hasil Dalam Negeri (LHDN) bagi pengecualian cukai, Fasa kedua pun bermula dengan Yayasan Tabung Haji menjemput rakan rakan korporat yang lain untuk menyumbang dana ke Yayasan Tabung Haji,

Selain itu, golongan asnaf juga turut dibantu oleh Yayasan Tabung Haji bagi meringankan beban dan tanggungjawab mereka di samping memfokuskan kepada menyalur bantuan kepada individu dan keluarga yang ditimpa musibah,


5 Filem P Ramlee Yang Tak Keluar TV

Dalam nada bergurau, seorang rakan saya pernah berkata; “Syarat sah jadi Melayu ada tiga: Percaya kepada Allah, Muhammad, P. Ramlee!”

Kalau difikirkan balik, ada betulnya juga kenyataan itu. Nama P. Ramlee sangat dekat dengan masyarakat Melayu.

Setiap lapisan masyarakat tidak kira yang tua, muda malah kanak-kanak sekalipun mengenali nama P. Ramlee sebagai tokoh seni teragung alam Melayu.

Di sebalik kemasyhuran nama P. Ramlee tidak semua filem lakonan dan arahannya ditayangkan di kaca televisyen.

2⃣ 𝗚𝗘𝗟𝗢𝗥𝗔 (1970) arahan P. Ramlee

Dilakonkan oleh Sarimah, Arman Yadi, Isma Rubee dan P. Ramlee. Filem ini agak kontroversi kerana memaparkan babak-babak intim yang hanya sesuai ditonton oleh penonton dewasa.

3⃣ 𝗦𝗔𝗕𝗔𝗥𝗨𝗗𝗜𝗡 𝗧𝗨𝗞𝗔𝗡𝗚 𝗞𝗔𝗦𝗨𝗧 (1966) arahan P. Ramlee

Filem ini berkonsepkan kisah ‘1001 Malam’ dan bercorak komedi. Ia mengandungi banyak sindiran tajam kepada pemerintah. Namun ia boleh dijadikan iktibar untuk menjalani kehidupan yang lebih baik di muka bumi ini.

4⃣ 𝗠𝗘𝗟𝗔𝗡𝗖𝗛𝗢𝗡𝗚 𝗞𝗔-𝗧𝗢𝗞𝗬𝗢 (1964) arahan Ramon A. Estella

Filem Melayu pertama yang dibuat penggambaran di Tokyo, Jepun. Sebagai tarikan, filem ini telah dibuat dalam bentuk tatawarna (Eastmancolor).

P. Ramlee dijemput sebagai pelakon undangan dalam filem ini bersama-sama isterinya, Saloma.

5⃣ 𝗦𝗜𝗧𝗢𝗥𝗔 𝗛𝗔𝗥𝗜𝗠𝗔𝗨 𝗝𝗔𝗗𝗜𝗔𝗡 (1964) arahan P. Ramlee

Filem arahan pertama P. Ramlee di Kuala Lumpur setelah berhijrah dari Singapura. Filem ini bercorak seram/horror yang terinspirasi daripada filem Werewolf of London (1935).

Idea membuat filem ini tercetus selepas P. Ramlee melawat studio Merdeka yang terletak di sebelah Zoo Negara.

P. Ramlee berkata: “Studio pula dalam kandang zoo. Silap-silap harimau terlepas, habis dingapnya! Kalau buat gambar si ‘tora’ memang bagus.”

Tora (虎) bermaksud ‘harimau’ dalam bahasa Jepun.

Terdapat pelbagai faktor yang menyebabkan filem-filem ini tidak dapat ditayangkan di televisyen.

Antara sebabnya ialah salinan filem hilang seperti filem Bakti, Melanchong Ka-Tokyo dan Sitora Harimau Jadian.

Mastercopy filem Melanchong Ka-Tokyo dipercayai telah musnah dalam satu peristiwa banjir di studio Jalan Ampas pada tahun 1966.

Sitora Harimau Jadian dipercayai mempunyai unsur tahyul yang keterlaluan. Salinan filem ini juga dipercayai telah lenyap tanpa sebarang jejak.

Salinan filem Sabarudin Tukang Kasut pula berada dalam kualiti yang agak rendah. Tahap audio dan visualnya sangat menyedihkan. Dalam VCD originalnya tertulis “Keadaan Gambar & Suara Kurang Memuaskan. Harap Maaf.”

Filem Gelora mengandungi unsur seks yang hanya sesuai ditonton oleh penonton dewasa. Jadi tidak hairanlah ia tidak keluar di kaca TV.

5 filem ini boleh dikategorikan sebagai filem-filem ‘rare’ yang melibatkan P. Ramlee sebagai pelakon dan pengarah.

Kongsikan pandangan anda tentang filem-filem P. Ramlee yang tak keluar di TV ini.

RUJUKAN:

• Filem-filem P. Ramlee oleh Mustafar A.R. & Aziz Sattar
• Kenangan Abadi P. Ramlee oleh Ramli Ismail


Lawan Pedang Ahli Politik Perancis

Gambar adalah ‘duel’ atau cabaran lawan pedang sebenar antara dua orang ahli parlimen Perancis pada tahun 1967. Cabaran menggunakan pedang jenis épée adalah merupakan terakhir seumpamanya dalam peradaban manusia yang dapat disaksikan dan dirakamkan secara rasmi.

Perlawanan ini adalah antara Datuk Bandar Marseille, Gaston Defferre (kanan) dan calon Presiden Perancis ketika itu, René Ribière. Ia diadili oleh Jean de Lipkowskiin (tengah) yang kemudiannya merupakan Setiausaha Hubungan Luar Perancis.

Selepas beberapa ketika berlawan, ia akhirnya dihentikan oleh Lipkowskiin selepas Ribière cedera dan luka ditikam sebanyak dua kali di tangan oleh Defferre, malah pastinya mengambil kira pula Ribière yang akan berkahwin esoknya. Kasi chance lah ye tak.

Puncanya?

Defferre memaki Ribière dengan; “Diamlah, bodoh!” di dalam parlimen mereka atau apa yang dinamakan sebagai Assemblée Nationale. Ribière yang terkesan dengan gelaran tersebut kemudiannya berang lantas mencabar Defferre berlawan pedang, dan cabaran itu disahut.

Kau bayangkan kalau dalam Parlimen Malaysia macam ni, lepas kena hina dengan panggilan entah apa-apa macam beruk, contohnya lepas speaker panggil ahli parlimen Taliban, atau lepas Jelutong minta tarik balik entah apa-apa, terus mereka ni semua ajak lawan pedang.

Jawabnya, hari ni rasmi parlimen, belum sempat sepenggal perbahasan, semua ahli parlimen dah mampus kena tikam dek lawan pedang. Akibatnya, lebih 20 tahun rakyat Malaysia bergaduh hal sia-sia, cerita asyik pasal lawan pedang je lah kerjanya. #eh


Resah Dan Gelisah

Suatu ketika, datanglah kepada Ibnu Mas’ud seorang lelaki yang mengeluhkan kondisi jiwanya. Ia berkata, “Wahai sahabat Nabi, berilah nasihat yang dapat aku jadikan ubat bagi jiwaku yang sedang resah gelisah. Dalam beberapa hari ini, aku merasa tidak tenteram, hatiku terasa sempit, jiwaku gelisah, dan fikiranku kusut, makan tak enak, tidur pun tak nyenyak.”

Ibnu Mas’ud pun menjawab,
”Kalau penyakit itu yang menimpamu, bawalah hatimu mengunjungi tiga tempat, iaitu tempat orang-orang yang membaca Al Qur’an, engkau baca Al Qur’an atau engkau dengarkan baik-baik orang yang membacanya; atau engkau pergi ke majlis ilmu (ke tempat pengajian) yang dapat mengingatkanmu kepada Allah; atau engkau cari waktu dan tempat yang sunyi, di sana engkau berkhalwat menyembah Allah, misalnya pada sepertiga malam terakhir pada saat orang-orang tengah terlelap dalam tidurnya, engkau bangun mengerjakan solat malam, meminta dan memohon kepada Allah ketenangan jiwa, kejernihan fikiran, dan kemurnian hati. Seandainya jiwamu belum juga terubat dengan cara itu, mintalah engkau kepada Allah agar diberi hati yang lain. Sebab, hati yang kamu pakai itu bukan lagi hatimu.”

Orang itu pun segera pulang ke rumahnya, diamalkannya nasihat Ibnu Mas’ud tersebut dengan sungguh-sungguh. Dia segera mengambil air wudhu, diambilnya Al Qur’an, lalu dia membacanya dengan sepenuh hati. Setelah itu, hatinya menjadi lapang, kegelisahan beransur pergi berganti ketenangan yang mulai merasuk, fikiran pun menjadi jernih kembali.

“Tidak ada kebaikan dalam ucapan kecuali lapan perkara, iaitu: ucapan tahlil, takbir, tasbih, tahmid, permohonanmu terhadap kebaikan, perlindunganmu terhadap keburukan, seruanmu pada kebaikan dan laranganmu terhadap kemungkaran, serta tilawah Al Qur’an.”

Firman Allah:

“Sesungguhnya manusia diciptakan bersifat keluh kesah lagi kikir. Apabila ia ditimpa kesusahan ia berkeluh kesah,
dan apabila ia mendapat kebaikan ia amat kikir, kecuali orang-orang yang mengerjakan solat,
yang mereka itu tetap mengerjakan solatnya, dan orang-orang yang dalam hartanya tersedia bahagian tertentu,
bagi orang (miskin) yang meminta dan orang yang tidak mempunyai apa-apa (yang tidak mahu meminta), dan orang-orang yang mempercayai hari pembalasan, dan orang-orang yang takut terhadap azab Tuhannya.

Kerana sesungguhnya azab Tuhan mereka tidak dapat orang merasa aman (dari kedatangannya). Dan orang-orang yang memelihara kemaluannya,
kecuali terhadap isteri-isteri mereka atau budak-budak yang mereka miliki, maka sesungguhnya mereka dalam hal ini tiada tercela. Barangsiapa mencari yang selain itu, maka mereka itulah orang-orang yang melampaui batas. Dan orang-orang yang memelihara amanat-amanat (yang dipikulnya) dan janjinya. Dan orang-orang yang memberikan kesaksiannya. Dan orang-orang yang memelihara solatnya.
Mereka itu (kekal) di syurga lagi dimuliakan.”

QS, Al Ma´aarij 70:19-35

والله أعلمُ بالـصـواب
Wallahu’alam bissawab


Straw Boleh Dimakan – Alternatif terbaik

Kita sering dihidangkan di dada akhbar dan laman sesawang bahawa penyedut minuman plastik banyak memberikan kesan buruk kepada ekosistem di dunia ini. Penggunaan penyedut ini hanyalah secara purata selama 10-15 minit tetapi ia memakan masa selama 500 tahun untuk terurai. Berbaloikah keenakkan 10 minit itu dengan menggadaikan keindahan flora dan fauna yang dihadiahkan oleh tuhan kepada kita? Masa untuk berubah.

Penulis memuji tindakan kerajaan yang telah mengharamkan penggunaan penyedut minuman plastik atau lebih mesra dipanggil straw. Kebanyakkan negeri telah mengambil langkah proaktif dalam menyahut seruan kerajaan menghapuskan cengkaman penggunaan straw dalam kehidupan seharian.

Premis premis makanan gergasi jugak telah mengikuti perkembangan semasa untuk menunjukkan kecintaan mereka terhadap alam sekitar. Perkara ini berlaku akibat daripada kebanyakkan haiwan di darat mahupun akuatik mendapat musibat daripada aktiviti manusia ini. Kes baru baru ini iaitu penyu tercucuk straw telah menjadi dalil untuk pihak kerajaan mengambil tindakan ke atas isu ini.

Pelbagai alternatif telah dikemukan oleh pihak pihak tertentu dalam mengatasi masalah ini. Sebagai contoh, penggunaan straw besi mula mendapat perhatian masyarakat dalam mengatasi masalah pengharaman straw plastik. Pada mulanya, ramai yang mengikuti trend baru . Tetapi dalam pengamatan mata kasar penulis, sejak akhir akhir ini kelibatnya di tempat awam boleh dikira menggunakan jari di sebelah tangan.

Isu yang timbul disini adalah cara penjagaannya. Pemilik perlu sentiasa membasuhnya dengan bersih agar tidak mendatangkan penyakit kepada penggunanya. Selain itu, mereka perlu sentiasa membawa straw tersebut ke mana mana yang dilihat amat melecehkan. Alternatif lain juga dilakukan seperti menggunakan  penyedut minuman kertas, kaca dan tembaga.

Yang terbaru, sebuah syarikat telah mencipta ‘edible straw’. Penulis merasakan idea ini merupakan solusi yang boleh meruntuhkan cengkaman straw plastik daripada industri minuman di Malaysia.Tujuan utama adalah untuk melahirkan sebuah persekitaran yang lebih baik tanpa pencemaran alam yang berlaku. Dengan misi mereka untuk memulakan sebuah trend yang lebih mesra alam. Mari kita bedah dan lihat apakah sebenarnya projek ini.

1. Boleh dimakan

Ya, ia seperti ‘decoration’ di atas kek yang boleh dimakan. Selepas menikmati keenakkan minuman yang menghilangkan dahaga, straw tersebut akan dimakan oleh pengguna. Tidak perlu lagi membuangnya ke dalam tong sampah.

Terdapat pelbagai bahan yang digunakan dalam pembuatan straw ini. Sebagai contoh, beberapa syarikat menggunakan ‘seaweed’ sebagai bahan utama. Tidak kurang juga yang menggunakan beras dan ubi kayu yang menjadi ruji makanan kebanyakkan masyarakat dunia. Terdapat juga straw berperisa buah buahan yang lebih mesra dengan kanak kanak kerana sifatnya yang manis.

2. Lebih Efisien

Jika dikatakan straw besi adalah penyelesaian bagi masalah ini, maka pengguna harus meletakkan straw boleh dimakan ini di dalam carta senarai tersebut. Straw ini tidak akan terjebak dengan isu kebersihan kerana ia akan dimusnahkan oleh sistem penghadaman manusia sendiri. Bukan itu sahaja, pengguna juga tidak perlu risau dengan keadaan straw yang akan kotor kerana terlupa untuk membasuhnya.

Pengguna tidak lagi juga perlu bimbang apabila tertinggal straw kerana straw boleh dimakan ini akan dibekalkan oleh syarikat minuman itu sendiri. Sama seperti yang berlaku pada straw plastik. Pengguna yang membeli minuman dan akan mendapatkan straw tersebut sekali.

3. Ketahanan

Straw boleh dimakan mempunyai ketahanan selama 4 hingga 6 jam di dalam air sejuk manakala sehingga 3 jam di dalam air panas. Straw ini adalah jauh lebih baik berbanding straw kertas yang hanya mampu bertahan 2-3 jam di dalam air. Ya, ia tidak dapat menandingi straw besi mahupun plastik tetapi straw ini masih mampu digunakan dalam jangka masa yang panjang.

Straw boleh dimakan ini memerlukan 100 hari untuk terurai. Jangka ini adalah lebih lama berbanding straw kertas yang hanya memerlukan 6 minggu untuk terurai. Straw plastik masih mengekalkan kejuaraannya kerana ia memerlukan sehingga 500 tahun untuk terurai.

Penutup

Tetapi di sini masih diperdebatkan, adakah straw ini akan larut di dalam air seterusnya menyebabkan rasa air itu terganggu? Selain itu, kandungan gula di dalam straw itu juga perlu dipersoalkan dan perlu dirujuk pada label maklumat pemakanan. Tidak kurang juga, kerana straw tersebut merupakan makanan, jadi status halal perlu juga di ambil kira sebelum menggunakannya. Perkara yang lebih penting, kos pembuatan straw ini semestinya agak tinggi. Jadi adakah kita akan dikenakan kadar bayaran tambahan oleh syarikat minuman untuk mendapatkan straw tersebut?

Kebanyakkan negara di dunia ini telah mula melancarkan projek straw boleh dimakan ini. Malaysia juga tidak ketinggalan dengan trend ini apabila syarikat Mistraws Manufacturing Sdn Bhd sedang giat mencari pengedar di serata pelusuk negara bagi mengembangkan penggunaan straw ini secara meluas. Sebelum itu, syarikat yang bertapak di Pualu Pinang, Nlytech Biotech Sdn Bhd telah memasarkan produk mereka di Singapura ketika Expo Café Asia 2019 and Restaurant Asia 2019.

Kesimpulannya, kita harus menyokong usaha murni untuk menjadikan bumi ini lebih hijau berbanding sekarang. Kurangkan penggunaan plastik dalam kehidupan seharian. Hari ini, kadar bayaran RM0.20 untuk plastik dilihat bukan jalan yang terbaik, maka penulis menggesa pihak kerajaan mengharamkan penggunaan plastik serta merta daripada bumi Malaysia yang berdaulat ini. ‘Go Green For A Better Tomorrow’.

RUJUKAN:

i. https://www.bustle.com/p/loliwares-edible-straws-could-be-a-solution-to-the-plastic-straw-problem-11783107
ii. https://klfoodie.com/edible-rice-straws/
iii. http://www.utusan.com.my/berita/nasional/penyedut-minuman-plastik-diharam-1.751662
iv. https://iluminasi.com/bm/7-alternatif-lebih-baik-untuk-menggantikan-penyedut-minuman-plastik.html
v. https://yourstrawguy.com/blogs/tips/10-most-common-questions-about-paper-straws
vi. https://plasticstrawssuck.wordpress.com/2017/10/15/how-long-does-a-paper-straw-last/
vii. https://seasia.co/2019/03/23/this-special-straw-has-debuted-in-southeast-asia-it-has-big-potentials-and-could-save-the-earth-too

Artikel disumbangkan oleh H. Faizi untuk The Patriots.


Bahasa Arab: Nama-Nama Bintang

Bahasa Arab ataupun nama asalnya, al-ʻarabiyyah (ةَّيبِرَعلاَ) adalah bahasa Semitik Tengah di bawah cabang Afroasiatik yang dituturkan oleh 310 juta orang penutur jati di seluruh dunia khususnya di Liga Arab. Menurut Kamus Dewan Edisi Keempat, “bintang” ditakrifkan sebagai salah satu cakerawala yang mengeluarkan cahaya dan kelihatan berkelip-kelip di langit pada waktu malam. Artikel ini membincangkan tentang nama-nama bintang yang berasal daripada Bahasa Arab.

Antara nama bintang yang berasal daripada Bahasa Arab adalah Acamar. Acamar ataupun nama Saintifiknya, Theta Eridani (θ Eridani) adalah sebuah sistem dwibintang pada buruj Eridanus yang berjarak 159.8 tahun cahaya (1.51 x 1015 km) dari Bumi. Perkataan “Acamar” berasal daripada Bahasa Arab, Ākhiru ’n-Nah•r (رهنلٱُْ رُخآِ) yang bermaksud “Penghujung Aliran Sungai”.

Aldebaran adalah antara nama bintang yang berasal daripada Bahasa Arab. Aldebaran ataupun nama saintifiknya, Alfa Tauri (α Tauri) adalah sebuah bintang merah gergasi yang terletak sekitar 65.23 tahun cahaya (6.17 x 1014) dari Bumi. Perkataan “Aldebaran” berasal daripada Bahasa Arab, ad-Dabarān (ناربدلا) yang bermaksud “Si Pengikut”.

Betelgeuse adalah antara nama bintang yang berasal daripada Bahasa Arab. Betelgeuse ataupun nama saintifiknya, Alfa Orionis (α Orionis) adalah bintang di buruj Belantik yang terletak 642.5 tahun cahaya (6.08 x 1015 km) dari Bumi. Perkataan “Betelguese” berasal daripada Bahasa Arab, Ibṭ ul-Jawzā’ (ءازوجلا طبإ) yang bermaksud “Ketiak Si Pusat”.

Beid adalah antara nama bintang yang berasal daripada Bahasa Arab. Beid ataupun nama saintifiknya, Omicron1 Eridani (ο¹ Eridani) adalah bintang di buruj Eridanus yang terletak 121.7 tahun cahaya (1.15 x 1015 km) dari Bumi. Perkataan “Beid” berasal daripada Bahasa Arab, Bayḍ (ضيب) yang bermaksud “Telur”.

Celbalrai adalah antara nama bintang yang berasal daripada Bahasa Arab. Celbalrai ataupun nama saintifiknya, Beta Ophiuchi (β Ophiuchi) adalah sebutir bintang di buruj Ophiuchus yang terletak 81.87 tahun cahaya (7.75 x 1014 km) dari Bumi. Perkataan “Celbalrai” berasal daripada Bahasa Arab, Kalb ur-Rāʿī (يعارلا بلك) yang bermaksud “Anjing Pengembala Kambing”.

Fomalhaut adalah antara nama bintang yang berasal daripada Bahasa Arab. Fomalhaut ataupun nama saintifiknya, Alfa Piscis Austrini (α PsA) adalah bintang palingcerah di buruj Piscis Austrinus yang terletak 25.11 tahun cahaya (2.38 x 1014 km) dari Bumi. Perkataan “Fomalhaut” berasal daripada Bahasa Arab, Fum al-Ḥūt (توحلا مف) yang bermaksud “Mulut Ikan Paus”.

Merak adalah antara nama bintang yang berasal daripada Bahasa Arab. Merak ataupun nama saintifiknya, Beta Ursae Majoris (β UMa) adalah sebutir bintang di buruj Ursa Major yang terletak 79.75 tahun cahaya (7.54 x 1014 km) dari Bumi. Perkataan “Merak” berasal daripada Bahasa Arab, ’al-Marāqq (قارملا) yang bermaksud “Singa”.

Mintaka adalah antara nama bintang yang berasal daripada Bahasa Arab. Mintaka ataupun nama saintifiknya, Delta Orionis (δ Ori) adalah sebutir bintang yang terletak 1239 tahun cahaya (1.17 x 1016 km) dari Bumi. Perkataan “Mintaka” berasal daripada Bahasa Arab, al-Minṭaqah (ةقطنملا) yang bermaksud “Tali Pinggang”.

Akhir sekali, Vega adalah antara nama bintang yang berasal daripada Bahasa Arab. Vega ataupun nama saintifiknya, Alpha Lyrae (α Lyr) merupakan bintang paling cerah di buruj Lyra yang terletak 25.05 tahun cahaya (2.3699130 x 1014 km) dari Bumi. Perkataan “Vega” berasal daripada Bahasa Arab, an-Nisr ul-Wāqiʿ (عقاولا رسنلا) yang bermaksud “Helang Yang Jatuh”.

Kesimpulannya, itu adalah antara contoh nama bintang yang berasal daripada Bahasa Arab. Ketika zaman kegemilangan Islam pada abad kesembilan hingga ketiga-belas, bidang Astronomi yang kebanyakannya ditulis dalam Bahasa Arab telah berkembang di kawasan Timur Tengah, Asia Tengah, Al-Andalus, Afrika Utara, Timur Jauh dan India. Pengetahuan bidang Astronomi dalam kalangan umat Islam pada masa tersebut sedikit sebanyak telah mempengaruhi kebangkitan ilmu Astronomi di Eropah, Cina, Korea dan Mali.

Sumber:

Arabic Star Names: A Treasure of Knowledge Shared by the World. Retrieved March 3, 2019 from muslimheritage.com/article/arabic-star-names-treasure-knowledge-shared-world

7 Star Names With Arabic Origin. Retrieved March 3, 2019 from https://stepfeed.com/7-star-names-with-arabic-origins-2929

“IAU Catalog of Star Names”. Retrieved 28 July 2016.

Convert Light Years To Kilometres. Retrieved March 3, 2019 fromhttps://www.calculateme.com/astronomy/light-years/to-kilometers/

Medupe, Rodney Thebe; Warner, Brian; Jeppie, Shamil; Sanogo, Salikou; Maiga, Mohammed; Maiga, Ahmed; Dembele, Mamadou; Diakite, Drissa; Tembely, Laya; Kanoute, Mamadou; Traore, Sibiri; Sodio, Bernard; Hawkes, Sharron (2008), “The Timbuktu Astronomy Project”, African Cultural Astronomy, Astrophysics and Space Science Proceedings, 6, p. 179, Bibcode:2008ASSP….6..179M, doi:10.1007/978-1-4020-6639-9_13, ISBN 978-1-4020-6638-2.

Holbrook, Jarita; Medupe, Rodney Thebe; Urama, Johnson O., eds. (1 January 2008). African Cultural Astronomy: Current Archaeoastronomy and Ethnoastronomy research in Africa. Springer Science & Business Media. ISBN 9781402066399. Retrieved 11 November 2016.

Benno, van Dalen (2002). Ansari, S.M. Razaullah, ed. Islamic Astronomical Tables in China: The Sources for Huihui li. History of Oriental Astronomy. Astrophysics and Space Science Library. 274. Astrophysics and Space Science Library. pp. 19–32. doi:10.1007/978-94-015-9862-0. ISBN 978-94-015-9862-0. Retrieved 11 November 2016.

Saliba (1999)

Saliba 1994b, pp. 245, 250, 256–257

Carian Umum Dewan Bahasa Dan Pustaka (DBP). Retrieved March 3, 2019 from http://prpm.dbp.gov.my/Cari1?keyword=bintang

“Arabic – Ethnologue”. Ethnologue. Simons, Gary F. and Charles D. Fennig (eds.). 2018. Ethnologue: Languages of the World, 21st edition. Archived from the original on 5 January 2016. Retrieved 21 February 2018.


Genghis Khan Yang Menghapuskan Keturunan Ibunya Sendiri

Genghis Khan mungkin merupakan khan yang diletakkan pada kedudukan paling tinggi oleh bangsa Mongol dan memerintah Empayar Mongol yang merupakan empayar kedua terbesar di dunia dan empayar berdampingan yang terbesar pernah wujud dalam sejarah, tetapi untuk mencapai semua itu bukanlah kerja yang mudah, dia sendiri mendapat tentangan dari suku-suku nomad yang lain di wilayahnya sejak awal kebangkitanya, termasuklah orang-orang dari suku Merkit.

Suku Merkit tinggal di antara enam suku-suku lain di sempadan selatan yang memisahkan mereka dengan penduduk hutan Rusia, di utara sempadan suku Kereit dan di barat China. Tanah mereka berada di tenggara Tasik Baikal.  Mereka adalah penggembala nomad tetapi juga kadang-kala mereka juga turut bertani.

Tidak banyak yang diketahui tentang sejarah dan asal usul suku Merkit, rujukan sejarah tentang mereka kebanyakannya diambil dari arkib sejarah China, kerana mereka pernah bersekutu dengan suku Kereit dalam usaha memer.angi Dinasti Liao yang pernah mendominasi utara China pada abad ke-11 Masihi.

Dan apabila suku Mongol akhirnya berjaya menundukkan, membun.uh dan memperhambakan suku Merkit, ibu Temujin sendiri seperti yang sedia diketahui oleh Genghis Khan di awal kehidupannya juga merupakan seorang wanita yang ada pertalian keluarga dengan suku Merkit kerana dia berasal dari suku Olkhunut dan dikahwinkan dengan orang Merkit, tetapi dia kemudian dicu.lik oleh bapa Temujin dan dibawa ke dalam suku Mongol yang ketika itu merupakan suku dominan di dalam federasi Khamag.

Suku Merkit dikenali di antara suku-suku lain yang berdekatan dan orang-orang China Barat yang hidup menetap sebagai kaum pejuang yang sering berpera.ng. Walaupun nama suku itu bermaksud ‘kebijaksanaan’, mungkin kita boleh mempersoalkan tahap kebijaksanaan mereka dalam cubaan mengatasi suku Mongol.

Seorang pemimpin federasi Khamag dari suku Mongol yang bernama Yesugei Baatur telah menc.ul.ik seorang wanita Olkhunut yang baru sahaja dikahwinkan dengan lelaki dari suku Merkit, bahkan telah pun mempunyai anak. Wanita itu bernama Hoelun yang kemudiannya berkahwin dengan Yesugei dan akan menjadi ibu Temujin.

Suku Mongol dan Merkit terus berpe.ran.g tanpa sebarang rundingan. Suku Merkit bahkan turut menghadapi konflik dengan suku-suku jiran yang lain. Tetapi permusuhan mereka terhadap Mongol akhirnya akan menjadi punca kemus.nahan mereka. Genghis Khan akan menjadi kuasa yang terlalu kuat bagi mereka nanti.

Tidak banyak yang ditulis mengenai suku Merkit sehinggalah mereka mula memainkan peranan di dalam sejarah dan kehidupan Genghis Khan. Orang-orang Merkit cuba membalas dendam di atas perbuatan silam Yesugei dengan menc.uli.k isteri Temujin iaitu Borte.

Ketika itu Temujin belum lagi bergelar seorang khan. Operasi untuk menyelamatkannya memakan masa berbulan-bulan. Setelah Temujin berjaya menyelamatkan dan membawa Borte pulang, dia mendapati Borte telah pun hamil. Namun Temujin tetap menerima anak itu sebagai anaknya dan menamakannya sebagai Jochi.

Kerana itulah, Jochi pada zaman dewasanya sering bertengkar dengan adik beradiknya kerana dia selalu dise.rang secara psikologi dengan dakwaan bahawa dia bukan anak Genghis Khan tetapi anak berketurunan suku Merkit.

Semasa ser.an.gan mengejut untuk mendapatkan kembali isteri Temujin, orang-orang Merkit berpecah dan tersebar ke serata tempat. Selepas ser.angan itu, Merkit sering menjadi sasaran sera.ngan yang kerap dilakukan oleh suku Mongol dan suku Kereit. Sebagai tindak balas, Merkit menjalinkan pakatan dengan suku Naiman dan dengan Jamukha dari Kerait, pesaing utama Temujin untuk merebut kuasa dominan.

Toqtoa Beki, seorang tokoh penting di kalangan suku Merkit, mengukuhkan persekutuan Merkit dan Naiman melalui perkahwinan anak lelakinya dengan Toregene, wanita yang kemudian akan dikahwinkan dengan Ogedei Khan lalu dikenali sebagai Toregene Khatun selepas Genghis menghapuskan suku Merkit.

Pada pertemp.uran Charikmaut pada tahun 1204, para pejuang Merkit bertem.pur bersama pejuang Naiman melawan suku Mongol. Tetapi pada tahun berikutnya dalam perte.mp.uran Qaradal Juja-ur, suku Merkit akhirnya tewas dan terpaksa tunduk menyerah di bawah ketuanan Mongol.

Namun, beberapa orang Merkit yang setia kepada Toqtoa Beki melarikan diri dan bergabung semula dengan orang-orang Naiman di seberang Pergunungan Altai. Orang Mongol dan musuh-musuh mereka iaitu Merkit dan Naiman, kemudian berte.mpu.r lagi, di Sungai Irtysh, dan di sanalah para pejuang Mongol telah membu.nuh Toqtoa Beki.

Kekalahan Merkit dan Naiman membuatkan mereka berpecah dan melarikan diri ke arah yang berbeza-beza. Suku Naiman mendapatkan perlindungan dibawah Empayar Qara Khitai (Dinasti Liao Barat). Suku Merkit menuju ke padang rumput Kipchak dan mendapat perlindungan di sana di kalangan orang Kipchak, tetapi ianya tidak lama, kebangkitan Empayar Mongol terlalu pantas. Empayar Qara Khitai yang dirampas kuasanya oleh suku Naiman akan dimu.sn.ahkan sepenuhnya oleh Genghis dan bangsa Kipchak akan diserap ke dalam bangsa Mongol melalui negeri Ulus Jochi (Golden Horde).

Merkit bangkit memberon.tak melawan Genghis Khan pada tahun 1216, tetapi tentera Mongol yang dipimpin oleh Subutai menyapu habis tentera Merkit pada tahun 1218. Genghis Khan berpendapat bahawa Merkit mungkin akan membe.ron.tak lagi jika anak-anak lelaki Toqtoa Beki kembali, jadi, dia mengerahkan pasukan tentera di bawah Subutai untuk menekan mereka sepenuhnya.

Selepas itu, Mongol memperhambakan kesemua orang-orang Merkit yang masih hidup dan mereka yang selebihnya kemudian diserap untuk beradaptasi ke dalam bangsa Mongol.

Tradisi Merkit

Walaupun beberapa jiran Merkit memeluk agama Kristian Nestorian, para sejarawan percaya Merkit mengekalkan kepercayaan mereka terhadap ajaran Tengrisme. Tradisi budaya Merkit sama seperti Mongol, iaitu menjalani kehidupan secara nomad dan menjadi pemburu, tetapi ada juga yang bekerja secara sambilan sebagai petani.

Merkit merupakan salah satu dari lima suku-suku nomad utama yang menjadi asas penubuhan Empayar Mongol yang didominasi oleh suku Khamag Mongol. Suku-suku ini ialah Khamag, Merkit, Kerait, Naiman dan Tatar.

Kawasan pertama Empayar Mongol adalah Gurun Gobi, walaupun Empayar Mongol yang menakluk akan memperluaskan tanah mereka sejauh ke seberang di sebahagian besar Eurasia. Orang-orang Mongol, Merkit, Kereit, Naiman dan seluruh suku nomad lain di padang pasir dan padang rumput terkenal kerana kemahiran menunggang kuda mereka.

Mongol dapat menakluki begitu banyak wilayah kerana pergerakan kuda yang pantas oleh mereka dan kemahiran serta keganasan mereka sebagai pejuang. Kemahiran dan bilangan mereka yang bertambah unggul bermaksud kepupusan suku Merkit sudah tidak dapat dielakkan seperti beberapa suku yang lain kerana mereka semua akan terserap menjadi satu ras bangsa yang baharu iaitu Mongol, dan semua itu dicapai Genghis Khan dengan melaksanakan ‘pembersihan etnik’ terhadap keturunan ibunya sendiri.

RUJUKAN:

Weatherford, Jack (2005). Genghis Khan and the Making of the Modern World. Crown/Archetype.


Apa Itu Neo-Liberalism?

Sesuai dengan namanya, ‘Neo’ berasal daripada perkataan Yunani yang bermaksud ‘baru’. Maka, ‘Neoliberalism’ adalah Liberaslim dalam bentuknya yang baru.

Idea ini muncul sebagai sanggahan kepada liberalism klasik daripada blok Von Mises, John Locke, Adam Smith, dll.

Tokoh dalam Neoliberalism dalah seperti F. Hayek, Milton Friedman dan James M. Bucahanan. Disebabkan bacaan aku lebih banyak karya-karya Hayek, maka Neoliberalsim yang aku tulis disini adalah versi beliau sendiri.

Neoliberalism lebih dekat dengan konservatifism walaupun F. Hayek menyangkal dakwaan itu. Rujukan mereka untuk sesetengah idea tentang akal datang daripada konservatif seperti Edmund Burke.

Idea Neoliberalism ini luas. Ia merupakan idea yang menumpu pada kebebasan ekonomi dan pasaran bebas. Aku tak mahu sembang sangat pasal idea ekonominya.

Tapi aku nak sembang dasar kebebasan individu dan masyarakat yang digariskan oleh Neoliberalism.

Berikut merupakan prinsip ‘kebebasan’ tersebut.

1. Kebebasan Individu

Menurut Hayek. kebebasan adalah milik setiap individu. Dalam mendefinisikan kebebasan ini, Hayek tidak menumpu pada apa yang individu boleh buat.

Tapi dia menumpu apakah hambatan luaran yang membuatkan individu tak mampu membuat pilihan dan rencana hidupnya sendiri.

Persoalan utama yang timbul, bukan apa yang aku bebas lakukan, tapi apakah apa yang aku buat ini mampu memaksa orang lain.

Hambatan luaran ini, tidak lain dan tidak bukan datang daripada individu lain yang berbentuk paksaan.

Kebebasan individu ini sama sekali Hayek tegaskan jangan dicampurkan dengan kebebasan politik. Individu yang berpolitik tak boleh bebas menggunakan kuasanya.

Kemudian, Hayek menggariskan yang kebebasan individu ini mesti datang dengan tanggungjawab. Apa yang kau buat, kau bertanggungjawab ke atasnya.

Kebebasan individu yang digariskan oleh Hayek lebih menumpu pada kemajuan materialistik dan kemajuan peradaban. Yelah, kan Neoliberalism teori ekonomi.

Contohnya, kau nak jadi doktor, tapi mak ayah tak bagi. Menurut Neoliberalism, mak ayah telah menghalang kebebasan tersebut.

2. Batasan Kuasa Negara

Ramai orang salah faham dengan batasan ini.

Neoliberalism sangat tekankan paksaan negara ke atas rakyatnya. Paksaan ini akan dijalankan apabila terdapat kelompok ataupun individu menyekat kebebasan individu atau kelompok lain.

Dalam hal ini, Neoliberalism akui tidak semua bentuk paksaan oleh individu lain dapat dihalang.

Neoliberalism tak kisah kalau paksaan itu datang dalam bentuk psikologi ataupun teguran. Tapi Neoliberalism sangat menentang paksaan dalam bentuk diskriminasi dan fizikal.

Negara berperanan menghalang paksaan yang berbentuk begitu demi untuk menjaga kebebasan individu dan masyarakat.

3. Idea Berkenaan Moraliti

Bagi Neoliberalism, cuma satu benda saja yang individu tak boleh bebas iaitu moraliti.

Bagi Neoliberalism, setiap individu wajib tunduk pada moral. Ia bukan pilihan bebas. Hal ini ditekankan bagi menjaga tingkah laku manusia dan memelihara keamanan.

Hayek kata, “Tidak mempunyai pilihan kecuali tunduk.”

Moral apa pula yang kena ikut? Moral liberalism ke? Eh, tentulah bukan seperti yang dicanang-canang.

Neoliberalism tidak tekankan, tapi mengharapkan setiap individu mengikuti moral masyarakat setempat supaya berlakunya kesepakatan.

Neoliberalism bukan ideologi agama untuk beritahu apa yang baik dan apa yang buruk. Sebab itu bila timbulnya paksaan dari segi moral, Neoliberalism tak ambil peduli sangat.

Hal ini yang membuatkan Hayek kata John S. Mill (liberalism klasik) sebagai berlebih-lebihan tentang makna kebebasan apabila datangnya isu berkenaan moral.

4. Kebebasan Bertindak.

Dalam hal ini, Neoliberalism mahu melindungi setiap individu daripada gangguan fizikal yang mampu menghalang individu itu daripada bertindak untuk merencana hidupnya sendiri.

Untuk merencana hidup, individu memerlukan pelbagai maklumat. Jadi, bentuk paksaan yang menghalang kebebasan tersebut menurut Neoliberalism adalah menghalang kemasukan maklumat.

Jadi sekatan ke atas maklumat seperti haramkan buku, tak beritahu ke mana duit disalurkan, tak beritahu duit rakyat digunakan untuk apa, tak diberitahu duit zakat disalurkan ke mana adalah bentuk-bentuk yang menghalang kebebasan.

5. Kesetaraan & Keadilan

Berbeza dengan Liberalism klasik yang kata semua manusia dilahirkan sama, Neoliberalism menolak idea ini. Mereka menyatakan manusia semua dilahirkan tak sama.

Semua orang dilahirkan dengan bakat dan kapasiti yang berbeza-beza.

Dari segi hukum dan undang-undang, manusia tidak sepatutnya disetarakan, tapi menuntut pada keadilan.

6. Anti-Rasionalism

Ini merupakan dasar penting dalam Neoliberalism.

Neoliberalism menolak idea rasionalism yang didukung oleh John Locke dan ‘sekutu-sekutunya’.

Tapi, Neoliberalism tak menentang rasionalism, cuma ia mahu akal dapat berfungsi dengan lebih efektif. Mereka tak gunakan isitlah ‘anti-rasionalism’ kerana kelihatan berbahaya dan salah faham.

Jadi, mereka mewujudkan istilah ‘konstruktivis’ dan ‘kritis’ yang berbeza dengan rasionalism. Dalam hal ini mereka meletakkan ‘batas’ pada akal supaya akal lebih efektif.

Cumanya, batas yang dimaksdukan oleh Neoliberalism bukan bermaksud tak boleh fikir itu tak boleh fikir ini, tak boleh baca itu, tak boleh baca ini.

Tapi ia menuntut kritikan ke atas akal tersebut.

Sekian.

Rujukan:

Friedrich August von Hayek
Pemenang Anugerah Nobel Ekonomi 1974


Eksperimen Patung Bobo

Kita sering mendengar kata-kata bahawa kanak-kanak ibarat kain putih yang diwarnakan oleh pendewasaan. Kanak-kanak sering dianggap sebagai mereka yang tidak mengetahui apa-apa serta belum cukup matang untuk memahami setiap satu perkara yang terjadi di sekeliling mereka.

Oleh itu, menjaga dan memastikan setiap kanak-kanak itu membesar dengan baik dan sempurna dalam persekitaran yang tidak membantu adalah satu perkara yang sukar dilakukan, khususnya buat ibu bapa atau penjaga yang bertanggungjawab.

Pasti ramai di antara kita pernah menonton video tentang bagaimana kanak-kanak mampu meniru karakter dan perbuatan ibu bapa mereka yang agresif dan ganas.

Terdapat juga video-video di mana kanak-kanak bercakap dan berperwatakan seperti orang dewasa, jauh berbeza dan matang daripada umur mereka yang baru setahun jagung.

Persoalannya, bagaimanakah seorang kanak-kanak yang belum mampu berfikir secara kreatif dan kritis mampu meniru perlakuan orang dewasa?

Pada tahun 1961, Albert Bandura, seorang pakar psikologi dari University of Stanford mengkaji perangai kanak-kanak dengan menggunakan sebuah patung yang dipanggil Bobo Doll.

Eksperimen tersebut seterusnya digelar Eksperimen Patung Bobo (Bobo Doll Experiment). Fokus eksperimen ini adalah untuk mengakaji hubungan di antara keganasan dan kesannya pada perangai dan perwatakan kanak-kanak.

Berdasarkan teori pembelajaran soaial oleh Bandura sendiri, pembelajaran itu berlaku menerusi pemerhatian dan interaksi antara satu sama lain. Oleh itu, manusia belajar dengan cara menonton dan meniru sesuatu perbuatan. Sebelum memulakan eksperimen, Bandura terlebih dahulu meramalkan keputusan kajian di mana;

Eksperimen dijalankan dengan menjadikan kanak-kanak berusia 3 hingga 6 tahun sebagai subjek. Sebelum memulakan eksperimen, Bandura juga telah meneliti taraf agresif kanak-kanak tersebut dan mereka kemudiannya dipadankan secara adil mengikut taraf agresif masing-masing.

Kanak-kanak ini kemudiannya di bahagikan kepada 2 kumpulan yang mempunyai model orang dewasa yang berbeza, iaitu model yang agresif dan model yang tidak agresif.

Pada mulanya, kanak-kanak akan dibiarkan bermain selama 10 minit di dalam satu bilik yang mempunyai bermacam jenis permainan termasuklah patung Bobo.

Menerusi model agresif, seorang dewasa akan mengambil bahagian dan mula bertindak agresif dengan memukul dan menendang patung Bobo tersebut dengan ganas di samping mengeluarkan kata-kata yang agresif.

Menerusi model tidak agresif pula, seorang model dewasa akan mengambil bahagian dan bermain dengan kanak-kanak tanpa menghiraukan patung Bobo tersebut selama 10 minit.

Kanak-kanak kemudiannya dipindahkan ke bilik lain yang mempunyai permainan-permainan yang menyeronokkan. Namun begitu, mereka tidak dibenarkan bermain. Hal ini adalah untuk meningkatkan taraf kekecewaan dalam kalangan kanak-kanak tersebut.

Akhirnya, setiap kanak-kanak dibawa ke bilik eksperimen terakhir. Bilik ini mengandungi alat-alat mainan yang ‘agresif’ seperti pistol dart, bola penambat, tukul kecil dan juga patung Bobo.

Selain itu, beberapa mainan dan alat yang tidak agresif juga disertakan seperti krayon, kertas, kereta mainan dan juga haiwan plastik. Setiap kanak-kanak diberikan masa 20 minit untuk  bermain. Perangai dan perwatakan mereka diperhatikan oleh pengkaji.

Keputusan daripada eksperimen ini mengukuhkan lagi ramalan awal yang dibuat oleh Bandura iaitu;

Sebuah eksperimen susulan yang dijalankan oleh Bandura pada tahun 1965 mendapati bahawa, kanak-kanak akan akan meniru perlakuan model dewasa yang agresif apabila model tersebut ditawarkan dengan hadiah.

Walaupun begitu, kanak-kanak akan kurang meniru perlakuan model yang agresif apabila mereka melihat model tersebut diberikan hukuman.

Eksperimen Patung Bobo ini merupakan salah satu eksperimen yang paling terkenal dalam mengkaji psikologi kanak-kanak dan persekitaran. Justeru, terbuktilah bahawa kanak-kanak mampu meniru perlakuan orang dewasa hanya dengan pemerhatian sahaja.

Oleh sebab itu, kita dapat melihat rata-rata kes di mana kanak-kanak membesar menjadi orang dewasa yang bersifat ganas, kaki pukul mahupun pembuli, merupakan kanak-kanak yang membesar dalam persekitaran yang agresif.

Pepatah Melayu ada mengatakan, “melentur buluh biarlah dari rebungnya”. Sebagai masyarakat yang prihatin, setiap daripada kita bertanggungjawab dalam membentuk personaliti dan perwatakan yang positif untuk kanak-kanak.

Hal ini kerana kanak-kanak akan membesar menjadi orang dewasa dan untuk memperbetulkan perwatakan dan perangai orang dewasa adalah amat sukar. Kanak-kanak adalah generasi akan datang. Pencorakan mereka pada hari ini mampu mengubah dunia masa hadapan.


Amerika Syarikat Pernah Rancang Nak Bοm Alaska?!

Tidak lama dahulu, penulis pernah menyentuh kegunaan pelik b.o.m nuklear Soviet. Walaupun mempunyai keupayaan untuk memu.sn.ahkan dunia berpuluh kali, duta Soviet ke Pertubuhan Bangsa Bersatu (PBB) Andrei Vyshinsky melihat ia punya potensi membantu industri domestik dalam ucapannya pada 1949. Ironinya, sentimen beliau dikongsi oleh Amerika Syarikat menerusi rancangan nuklear mereka ke atas Alaska pada 1958.

Mungkin ada menyangka ini sekadar imaginasi penulis daripada beberapa filem seperti Thunderball dan Octopussy. Tetapi hakikatnya, rancangan ini dikatakan dibentuk semasa era pentadbiran Presiden Dwight Eisenhower. Kononnya menerusi rancangan yang dipanggil Operasi Bajak (Operation Plowshare) ini, ia boleh meraih sokongan orang ramai bahawa sen.ja.ta ini boleh digunakan pada masa aman dan membantu industri domestik ketika itu.

Malah, nama Plowshare itu diambil dari satu kisah Bible di mana pe.da.ng-pe.da.ng dileburkan dan dibentuk semula menjadi tenggala. Pada tahun tersebut, bapa b.o.m hidrogen AS Dr Edward Teller mencadangkan ia digunakan untuk menghasilkan kawasan pelabuhan di wilayah Cape Thompson, Alaska. Bagi beliau, ia merupakan cara paling pantas untuk menggali sebuah lubang air yang besar.

Tetapi ramai orang termasuk penduduk Alaska tidak berkongsi sentimen sama dengan Dr Teller. Bagi penduduk tempatan, perlaksanaan operasi tersebut tidak sensitif dan hanya akan menggugat persekitaran Cape Thompson termasuk mencemarkan sumber air dan bahaya luruhan nuklear selepas le.tu.pan dibuat. Walaupun memberi jaminan operasi tersebut tidak memberi kesan besar kepada alam sekitar seperti di Bikini Atoll, penduduk tempatan langsung tidak termakan pujuk rayu pihak kerajaan.

Sebaik saja rancangan ini diketahui oleh para saintis, tekanan demi tekanan mula dikenakan terhadap pihak kerajaan agar membatalkan usaha bodoh ini. Ini kerana selain kesan radiasi dan impaknya terhadap alam sekitar, belum tentu b.o.m tersebut boleh melaksanakan tugas dinyatakan. Menjelang 1960 iaitu tahun terakhir Eisenhower di Rumah Putih, beliau mengarahkan operasi tersebut ditangguhkan. Bukan batal ya, ditangguhkan sehingga ke hari ini.

Tidak diketahui apa sebab yang mendorong presiden-presiden selepas Eisenhower untuk tidak membatalkan Plowshare. Tetapi yang pasti, ya, Amerika pernah mempunyai rancangan untuk mele.tu.pkan sen.ja.ta nuklear di wilayah mereka sendiri.

RUJUKAN

Felton, J. (2021, 24 September). In The 1960s, The US Government Was Planning On DITAPIS Alaska. IFLScience.